Kenali Siapa Sebenarnya Datuk Seri Jamal Md Yunos

Setelah lama reda, kini nama Datuk Jamal Md Yunos kembali hangat di media massa. Beliau yang dahulunya kerap dilihat di kaca TV akibat aktiviti-aktiviti kontroversi kini menjadi buruan pihak berkuasa kerana dipercayai hilang dari hospital yang mana beliau belum diikat jamin.

Selepas melarikan diri, beliau membuat kenyataan akan hadir ke IPD Ampang Jaya bagi memberi keterangan kepada pihak polis, namun Ketua UMNO Bahagian Sungai Besar ini tidak muncul.

Terbaru, laporan oleh Sinchew mengatakan beliau telah melarikan diri ke Pulau Karimun, Indonesia pada 27 Mei dan waran tangkap telah dikeluarkan bagi menangkap Datuk Jamal.

Pasti ramai yang agak pelik dan keliru mengenai beliau, dan lebih ramai yang ingin tahu siapa sebenarnya Datuk Jamal Yunos yang sering mencetuskan kontroversi ini. iluminasi.com berkongsikan serba sedikit mengenai beliau.

Datuk Jamal Md Yunos dilahirkan pada tahun 1970 dan berasal dari Sungai Leman, Sekinchan. Beliau berasal dari keluarga yang biasa di mana bapanya merupakan pekerja kampung dan ibunya pula adalah penjual kuih.

Tamat pelajaran di tingkatan 5 di Sekolah Menengah Datuk Mustafa Pasir Panjang, Sabak Bernam, beliau yang bercita-cita tinggi telah membawa diri ke Kuala Lumpur bagi mencari pekerjaan.

Beliau memulakan hidup barunya dengan bekerja sebagai penghantar surat dengan gaji RM7 sehari.

Namun, setelah 2 bulan bekerja, disebabkan oleh tidak tahan dengan leteran majikan, Jamal berhenti kerja dan kemudiannya bekerja di kilang Ramly Burger di Cheras, dibayar sebanyak RM10 sehari.

Bosan dengan kerja makan gaji, Jamal bertekad untuk memulakan perniagaan dengan membuka kedai burger di sekitar Bandar Baru Sentul. Perniagaan burgernya mendapat sambutan yang agak memberangsangkan dan di luar jangkaan.

Perniagaan kecil-kecilan bermula dengan 1 gerai telah berkembang kepada 11 gerai burger di sekitar Lembah Klang, hanya dalam tempoh dua tahun.

Jamal kemudiannya menggunakan pulangan perniagaan dengan membeli 7 buah van yang digunakan untuk memudahkan proses perniagaan di 13 lokasi pasar malam yang beroperasi secara serentak.

Darah perniagaan yang mengalir dalam dirinya membuatkan Jamal mencari peluang lain dan pada tahun 1995, minatnya lebih terarah kepada bidang automotif dan berpeluang menjadi pengarah di sebuah syarikat permotoran.

Menurut sumber, Jamal merupakan pemegang AP yang membolehkannya membuka kedai jualan kereta mewah dan menjadi Ketua Pegawai Eksekutif IBM Automobiles Sdn. Bhd. yang terletak di Ampang.

Dengan hasrat untuk membantu meningkatkaan taraf hidup penduduk di tempat asalnya iaitu Sekinchan, beliau telah membuka Restoran Sekinchan Ikan Bakar. Dengan membuka restoran ini, industri tanaman serai di kawasan sekitar menjadi pesat dengan hampir 2 tan serai diborong sebagai bekalan menghasilkan ramuan rencah ikan bakar.

Restoran ini mendapat sambutan hangat membolehkan Jamal membuka sebanyak 20 cawangan lain di seluruh Malaysia, dengan pekerja lebih daripada 700 orang yang mana kebanyakannya adalah orang Melayu.

Namun, kini perniagaan ikan bakar ini yang diusahakan Datuk Jamal menemui jalan buntu selepas hanya 6 bulan beroperasi. Menurut sumber, 23 cawangan rangkaian perniagaan beliau ini telah diboikot oleh orang ramai selepas beliau membuat satu demonstrasi di hadapan rumah Datuk Ambiga yang merupakan pengerusi Bersih 2.

Menurut Jamal, mereka melakukan demonstrasi tersebut kerana ingin menyampaikan mesej kepada pihak Bersih.

"Ketika itu saya tidak tahu menahu pasal politik, cuma ingin menyampaikan mesej kepada pihak Bersih bahawa kami tidak mahu Bersih dilakukan di Kuala Lumpur kerana mengganggu ketenteraman awam dan mengganggu peniaga," jelasnya.

Tindakannya itu menyebabkan orang ramai menyerang Jamal secara peribadi yang menyebabkan perniagaannya tutup dalam waktu 6 bulan sahaja. Beliau mendapat gelaran Datuk dan Dato Seri yang dianugerahkan oleh Sultan Pahang.

Pada Disember 2016, Jamal menggemparkan media sosial dengan hadir ke bangunan Sultan Salahuddin Abdul Aziz Shah dengan hanya memakai tuala mandi dan membawa gayung, berus gigi serta alatan mandi yang lain. Tindakan itu adalah tanda protes terhadap kerajaan negeri berkaitan isu gangguan bekalan air.

Tindakan itu kemudiannya dikritik penyanyi nombor 1 Malaysia, Datuk Seri Siti Nurhaliza. Akibatnya, Jamal sekali lagi mencetuskan kontroversi dan dikecam kerana menyindir DS Siti dengan mengatakan beliau tidak subur kerana masih tidak mempunyai cahaya mata.

Jamal berkata, "Pesanan saya kepada Siti. Jaga air sendiri yang tidak berapa subur itu, atau cari air lain".

Pada Oktober 2017 pula, Jamal telah memecahkan sejumlah botol arak dengan menggunakan penukul besi di hadapan pintu pagar keluar pos (1) Bangunan Setiausaha Kerajaan Negeri Selangor (SUK) kerana membantah terhadap pesta arak yang dijadualkan dianjurkan di Publika, Mont Kiara.

Tindakan itu membuatkan beliau kini didakwa kerana mendatangkan bencana, bahaya dan kegusaran awam. Sehingga kini lokasi beliau masih belum dikenal pasti, dan peguam beliau sendiri tidak tahu di mana keberadaan Datuk Jamal.

Disebalik segala kontroversi dan berita buruk mengenai Datuk Seri Jamal, namun beliau merupakan manusia biasa yang mempunyai hati yang baik. Beliau begitu bermurah hati menyerahkan rumah beliau di Sungai Buloh untuk dijadikan Rumah Anak Yatim Al Amin yang kini mempunyai lebih kurang 80 orang penghuni.

Beliau juga merupakan orang yang bertanggungjawab mencari dan mengumpulkan dana untuk pembedahan adik Fakrul Razi yang menghidap kanser hati.


Inilah Senarai 10 Ibu Bapa Paling Muda di Dunia

Menjadi ibu bapa adalah saat yang paling ditunggu-tunggu bagi setiap pasangan yang telah mendirikan rumah tangga kerana anak adalah penyeri rumah tangga. Kebanyakan pasangan menjadi ibu bapa ketika sudah dewasa, yakni sudah cukup umur dan stabil dari segala segi. Namun, ada juga mereka yang menjadi ibu bapa muda, terlalu muda. Teruskan membaca untuk mengetahui lebih lanjut.

Kordeza Zhelyazkova melahirkan seorang bayi perempuan ketika berusia 11 tahun. Bapa kepada bayi berkenaan adalah Jeliazko Dimitrov yang sedikit lebih dewasa, berusia 19 tahun. Kordeza telah dilaporkan mengandung setelah seminggu mengenali kekasihnya, dan dia melahirkan anak pertamanya itu ketika hari perkahwinan mereka.

Tia John dan Jordan Williams masing-masing hanya baru berusia 14 dan 15 tahun ketika Tia mengandung. Ibu Tia, Kelly John pula baru berusia 29 tahun. Kelly berasa sangat terkejut kerana akan menjadi seorang nenek pada usia yang sangat muda. Tia melahirkan seorang bayi perempuan tidak berapa sebelum menjangkau umur 15 tahun.

James Sutton dan Sarah Drinkwater adalah pasangan muda yang sudah menjalinkan hubungan percintaan sejak di awal usia lagi. Ketika James dan Sarah masing-masing berusia 13 dan 16 tahun, mereka mahu memulakan sebuah keluarga kerana mereka percaya bahawa ketika itu adalah masa yang terbaik. Keduanya mula melakukan hubungan seksual, dan akhirnya dikurniakan cahaya mata kembar. Pasangan ini akhirnya berpisah, dan menyedari kesilapan mereka.

April pertama kali mengandung ketika berusia 13 tahun, dan melahirkan bayi pertamanya itu setelah cukup umurnya 14 tahun. April dan teman lelakinya Nathan yang berusia 14 tahun menjadi ibu bapa paling muda di Britain sejak tahun 2010. Mereka berdua masih bersekolah ketika bayi lelaki yang dinamakan Jamie Fishbourne dilahirkan. Menurut April, mereka tidak mempunyai perancangan untuk mempunyai anak ketika itu, namun mengganggapnya sebagai rezeki dan berjanji akan menjadi ibu yang terbaik.

Rebecca dilaporkan telah mengandung ketika berusia 13 tahun. Dia telah bersama teman lelakinya selama 6 bulan sebelum mendapat tahu bahawa dia bakal menjadi seorang ibu muda. Menurut Rebecaa, dia berasa agak terkejut dengan berita ini. Peter yang ketika itu berusia 15 tahun adalah teman lelaki pertamanya, dan kedua-dua ibu bapa mereka tidak pernah menyangka bahawa hubungan mereka melibatkan seksual. Mereka akhirnya berkahwin, dah turut dikurniakan anak kedua, seorang perempuan.

Tressa Middleton hanya baru berusia 11 tahun ketika dia diserang secara seksual oleh abangnya yang berusia 16 tahun. Dia melahirkan anak luar nikah itu pada tahun 2005, ketika umurnya telah menjangkau 12 tahun. Tressa menyerahkan bayi itu untuk dijadikan anak angkat. Abangnya telah dipenjarakan pada tahun 2009 setelah keputusan DNA membuktikan bahawa dia adalah bapa kepada anak adiknya itu. Tressa kini sudah berumur awal 20an dan menerbitkan sebuah buku bagi menceritakan pengalaman traumatiknya itu.

Alleshia Gregson mengandungkan anak pertamanya ketika berusia 12 tahun, dan teman lelakinya berusia 14 tahun. Dia menyembunyikan kehamilannya daripada pengetahuan ramai sehinggalah hari dia melahirkan bayinya itu. 10 bulan kemudian, Alleshia sekali lagi hamil hasil hubungan dengan pasangannya. Pada tahun 2011, Alleshia menjadi perempuan paling muda di Britain yang mempunyai 2 orang anak pada usia berlainan (yakni bukan kembar), ketika dia berumur 15 tahun.

Berita tentang kedua pasangan ini mendapat liputan yang meluas sekitar tahun 2009, kerana mereka adalah antara ibu bapa paling muda di dunia. Sean dan Emma adalah jiran, dan mereka mula melakukan hubungan seksual sejak di awal usia lagi. Sean dan Emma menjadi ibu bapa ketika masing-masing hanya baru berusia 11 dan 15 tahun. Emma melahirkan seorang bayi perempuan yang sihat.

Griseldina Acuna hanya berusia 8 tahun ketika dia melahirkan seorang bayi lelaki yang sihat seberat 2.31 kilogram. Amat jarang sekali untuk kanak-kanak perempuan untuk mencapai akil baligh serta mempunyai organ seksual yang matang pada usia yang sangat muda, dan Griseldina adalah terkecuali. Griseldina adalah ibu paling muda di Colombia, dan bapa kepada anak mereka adalah kenalan keluarganya.

Pada tahun 1939, Lina Vanessa Medina dari Peru menjadi ibu paling muda dalah sejarah selepas melahirkan seorang bayi lelaki ketika hanya berusia 5 tahun 7 bulan. Lina terpaksa menjalani pembedahan untuk melahirkan anak kerana tubuhnya yang masih kecil. Pada awalnya ibunya mengandaikan bahawa Lina mempunyai ketumbuhan, dan langsung tidak mengesyaki bahawa dia hamil.

Namun, tidak lama selepas ke hospital, doktor memaklumkan bahawa Lina hamil. Menurut doktor lagi, Lina melalui akil baligh yang awal, di mana kelenjar hormonnya telah diaktifkan lebih awal daripada yang sepatutnya. Walaupun identiti bapa kepada bayi itu tidak pernah diketahui, namun ramai mengesyaki bahawa bapa Lina yang melakukan perbuatan tidak senonoh itu terhadap anak perempuannya.


Siapa Ali Banat? Kenali Jutawan Penghidap Kanser Yang Viral Sejak 3 Tahun Dulu

Baru-baru ini viral video tentang seorang lelaki bernama Ali Banat, di mana beliau berbicara tentang kepulangannya ke Rahmatullah. Video tersebut direkodkan sebagai mesej terakhir beliau.

Ali Banat berasal dari Sydney, Australia. Pada usia 33 tahun, beliau telah berjaya mencapai kejayaan yang hebat, mempunyai dua buah perniagaan yang berkembang maju, dengan hidup yang mewah. Masa depannya kelihatan cerah. Namun, pada Julai 2015, Ali telah mendapat berita yang langsung tidak pernah terlintas di fikirannya. Beliau telah didiagnosis menghidapi tahap 4 penyakit Adenoid Cystic Carcinoma, sejenis barah tisu kelenjar. Sejak dari itu, beliau sedar bahawa hidupnya tidak akan sama lagi seperti dahulunya. Yang menyedihkan, barah ini telah merebak ke seluruh badannya termasuklah ke paru-paru dan tulang.

Pada mulanya, Ali berasa sangat terkejut dengan berita ini, seperti mana sesiapa yang ada dalam situasi yang sama, namun beliau dapat bersabar dan melihatnya dari sudut yang lebih positif. Beliau melihat barah ini sebagai 'hadiah' daripada Tuhan, suatu cara untuk mengubah dirinya untuk mendekati Penciptanya Yang Maha Esa. Kehidupan mewah dengan kereta lumba, pakaian mahal dan segala harta benda lain kini tidak lagi penting buat beliau, dan berasakan bahawa selama ini beliau mengejar cita-cita yang salah.

Tidak lama selepas itu, beliau dengan segera menjual perniagaannya dan mengembara ke Togo, Afrika, sebuah negara dengan 80 peratus penduduknya hidup dalam kemiskinan. Negara ini juga mempunyai populasi Muslim yang ramai, sekitar 12 hingga 20 peratus daripada keseluruhan rakyatnya. Di sana, Ali telah menggunakan duit hasil jualan perniagaannya untuk membina sebuah masjid bersama dengan sekolah untuk anak-anak yatim. Beliau kemudiannya meluaskan skop kepada sebuah projek, iaitu Muslims Around The World (MATW).

Projek ini juga mempunyai beberapa matlamat lain, antaranya termasuklah untuk membina sebuah kawasan perumahan kepada lebih 200 orang janda, membina hospital mini atau pusat kesihatan serta pusat perniagaan bagi menyokong kehidupan penduduk tempatan. Ali melalui laman GoFundMe, mengumpul dana untuk projeknya itu, dan memaklumkan akan menggunakan 100 peratus derma yang dikutip tanpa sebarang caj perkhidmatan untuk 3 buah projek yang berjalan serentak iaitu MATW Village, Chive Project dan Cemetry Project.

Walaupun doktor memaklumkan bahawa beliau hanya akan hidup selama lebih kurang 7 bulan sahaja, beliau hidup lebih 2 tahun daripada tempoh tersebut. Akhirnya pada Maghrib 29 Mei 2018 yang lalu, Ali Banat kembali ke Rahmatullah. Beliau kembali kepada Tuhan Yang Maha Esa pada bulan yang penuh dengan berkah, semoga Allah akan menempatkan arwah dalam kalangan orang yang beriman di syurga.

Menurut Ali di dalam sebuah videonya, beliau mengatakan bahawa beliau bersyukur kepada Allah atas penyakit barah yang dihidapinya itu. Mungkin ini kedengaran sedikit aneh, namun inilah hakikatnya. Beliau berasa syukur kerana kini beliau lebih menghargai segala rahmat dan kurniaan Allah, daripada sekecil-kecil perkara seperti bernafas udara yang segar.

Ali melalui detik perubahan setelah mengetahui bahawa dirinya menghidapi barah. Beliau sangat bertuah kerana beliau diberi pengetahuan, yakni mengetahui secara kasar tempoh jangka hayat hidupnya. Kebanyakan manusia tidak diberikan pengetahuan seperti ini, dan selalunya meninggal dunia secara tiba-tiba, tanpa sebarang petunjuk akan pulang ke Rahmatullah. Jadi, kita perlu sentiasa bersedia kerana kita tidak tahu, mungkin esok, mungkin petang ini, kita akan pulang kepada-Nya.

Selepas didiagnosis dengan penyakit barah, Ali tetap positif dengan hidupnya. Beliau membuat keputusan untuk membantu saudara Islam di Afrika dengan pelbagai cara. Beliau tetap positif walaupun kesihatannya semakin hari semakin merosot. Kita juga harus menjadi positif seperti Ali, dalam segala kesusahan yang hadir dalam hidup kita, cuba untuk tenang dan sabar menghadapinya.

Penghujung kehidupan Ali digunakan untuk membantu ramai orang. Segala kebajikan seperti sadaqah jariyah yang dilakukan oleh manusia bakal membantu kita kelak. Wang ringgit tidak boleh dibawa mati, hanya amalan, sedekah dan doa sahaja yang akan menjadi bekalan kita sesudah meninggal dunia. Selagi boleh, cuba kita bantu mereka yang memerlukan.

Setelah diberitahu hanya akan hidup selama 7 bulan sahaja lagi, Ali tidak lagi berminat dengan segala kebendaan dunia yang sementara, yang difikirkan beliau hanyalah kehidupan akhirat, bagaimana untuk menempuhinya. Jika dilihat secara keseluruhan, manusia di Malaysia secara purata hidup sekitar 60 ke 70 tahun, dan jika dibandingkan dengan usia segala ciptaan Allah di alam semesta ini, tempoh kehidupan kita adalah sangat-sangat pendek.

Ingatlah, suatu hari nanti masa kita juga akan sampai, semua yang hidup pasti akan merasai mati, tiada yang terkecuali. Jadi, lakukanlah segala persediaan sebaik mungkin, tinggalkan perkara yang laqa', dan mula kumpulkan amal soleh untuk dijadikan bekalan di akhirat kelak.


Siapakah Firaun Mesir Purba Yang Mengejar Nabi Musa A.S. dan Bani Israel di Laut Merah?

Terdapat banyak pendapat yang mengatakan bahawa firaun yang mengejar Nabi Musa A.S. dan bani Israel merentasi Laut Merah adalah Ramses II. Siapakah sebenarnya Ramses II ini? Ramses II adalah firaun Mesir Purba yang ke-3 dalam Dinasti ke-19 Mesir. Beliau sering dianggap sebagai firaun terhebat, paling disanjungi dan paling berkuasa antara kesemua firaun dalam Empayar Mesir Purba. Dilahirkan sekitar tahun 1303 BC, beliau meninggal dunia pada 1213 BC ketika berusia 90 tahun. Namun, apakah sebab kematiannya? Adakah disebabkan mati lemas seperti yang diperkatakan selama ini?

Mumia Ramses II telah ditemui pada tahun 1881. Ketika François Mitterrand dilantik menjadi Presiden Perancis pada 1981, beliau memohon keizinan daripada kerajaan Mesir untuk membawa mumia Ramses II ke Perancis untuk dilakukan autopsi dan kajian. Seorang pakar bedah berpengalaman, merangkap pakar arkaeologi dan anatomi, iaitu Dr. Maurice Bucaille telah diberi tanggungjawab untuk menjalankan kajian ke atas mumia tersebut bagi menyelesaikan misteri tentang firaun tersebut.

Ketika melakukan autopsi, Dr. Maurice telah menemui kesan garam pada badan mumia Ramses II. Beliau berpendapat bahawa Ramses II telah meninggal dunia disebabkan mati lemas, dan mayatnya telah dibawa keluar daripada laut sejurus kematiannya.  Penguasa Mesir bergegas untuk memumiakan firaun itu agar mayatnya itu kekal utuh bagi menghadapi kehidupan selepas mati.

Setelah dimaklumkan bahawa umat Islam sejak ribuan tahun lagi percaya bahawa ada antara firaun yang mati akibat lemas di laut, Dr. Maurice berasa amat terkejut kerana penemuan tersebut baru sahaja dibuat beliau, dan adalah mustahil untuk membuat kesimpulan sedemikian tanpa kajian yang mendalam yang melibatkan penggunaan teknologi moden yang canggih.

Dr. Maurice turut dimaklumkan bahawa Al-Quran yang menjadi pegangan umat Islam ada menceritakan kisah firaun yang mati kelemasan di laut ketika sedang mengejar Nabi Musa dan bani Israel. Berasa hairan, beliau tertanya-tanya daripada manakah Al-Quran mendapat segala maklumat itu sedangkan mumia Ramses II hanya ditemui pada 1881, sedangkan Al-Quran telah diturunkan lebih daripada 1400 tahun lalu.

Dr. Maurice berasa hairan bagaimana sebuah kitab yang diturunkan ribuan tahun lalu mempunyai maklumat terperinci tentang kematian seorang firaun, yang mati lemas di mana mayatnya terpelihara sehingga kini. Kitab Gospel (Matthew and Luca) ada menyebut tentang kisah firaun ini, namun tidak menyebut tentang nasib mayat firaun yang mati lemas itu.

Beliau turut mengkaji kisah firaun ketika peristiwa Exodus (peristiwa Nabi Musa merentasi Laut Merah) ini di dalam kitab Taurat, namun kitab tersebut langsung tidak menyebut perincian tentang pemeliharaan mayat firaun. Yakin dengan kitab suci Al-Quran, beliau akhirnya memeluk Islam dan meneruskan banyak kajian saintifik berkaitan kitab ini.

Tidak.  Penemuan Dr. Maurice adalah suatu pencapaian yang menakjubkan, dan beliau diberi hidayah untuk memeluk Islam dengan cara ini. Namun, hal ini sama sekali tidak menutup serapat-rapatnya ruang perbincangan tentang siapakah firaun ketika peristiwa Exodus.

Ruang perbicangan sentiasa terbuka, namun harus diingatkan bahawa ada sebab mengapa Al-Quran tidak menyebut secara terperinci siapakah firaun yang mengejar Nabi Musa A.S.. Mungkin kitab suci ini mahu umat Islam mengambil iktibar daripada kisah tersebut, berbanding berdebat tentang individu yang mengejar Rasul Allah itu. Atau mungkin juga Al-Quran mahu kita sebagai umat manusia melakukan kajian tersendiri bagi menjawab persoalan yang dibangkitkan ini.

Ramses II adalah salah seorang firaun yang dikatakan bertanggungjawab mengejar Nabi Musa A.S. dan bani Israel di Laut Merah. Dan penemuan garam pada mumia Ramses II menyokong kuat pendapat bahawa beliau telah mati lemas. Namun, terdapat pendapat lain yang mengatakan bahawa garam sebenarnya adalah antara bahan yang digunakan untuk proses mumifikasi. Sekiranya hal ini adalah benar, kesimpulan yang dibuat tentang Ramses II sebelum ini kini tidak sah lagi, dan kebarangkalian berubah menjadi 50-50.

Jadi, hal ini membuka ruang bahawa mungkin firaun lain yang sebenarnya mengejar Nabi Musa A.S. di Laut Merah. Antara firaun yang dikaitkan dengan peristiwa Exodus ini termasuklah:

Seperti yang disebut sebelum ini, Al-Quran tidak menyebut tentang siapa firaun sebenar ketika peristiwa Exodus. Yang penting, kita harus mengambil iktibar daripada kisah yang disebutkan itu, agar kita tidak sombong dengan kekayaan dunia, merendah diri kepada Tuhan Yang Maha Esa.


Sejarah Pembentukan Negeri Kalantan, Syburi, Palit dan Trangkanu Ketika Zaman Penjajahan Jepun

Sekiranya anda lihat ketika ini, negara kita mempunyai iklim politik yang agak berbeza-beza dengan negeri-negeri di pantai barat mempunyai pandangan yang berlainan dengan penduduk di negeri pantai timur serta bahagian utara semenanjung Malaysia.

Pola pengundian di negeri-negeri utara khasnya, selalu dilihat tidak selari dengan rakyat negeri lain sehinggakan ketika ini negeri-negeri yang kerap mengalami masalah pembentukan kerajaan selepas pilihanraya, adalah negeri-negeri di kawasan utara.

Adakah ini berpunca daripada wujudnya perbezaan budaya masyarakat utara yang sebenarnya dapat dilihat sejak zaman dahulu lagi?

Artikel ini tidak ingin cuba menjawab persoalan ini tetapi kami mahu menceritakan kepada anda satu sejarah yang jarang diceritakan kepada kita mengenai empat negeri yang digelarkan 'Si Rat Malai' yang berkemungkinan besar memberi impak besar perbezaan corak dan budaya hidup negeri terbabit.

Selepas kedatangan Jepun ke tanah Melayu yang menyebabkan British melarikan diri, Tanah Melayu atau Semenanjung Malaysia ketika ini diperintah oleh tentera Jepun. Kehadiran tentera Jepun ke negara kita memang mengejutkan berikutan cara kemasukan mereka yang tidak disangka-sangka berlaku.

Semuanya bermula pada tahun 1941, apabila Perdana Menteri Thailand yang ketiga, Jeneral Plaek Phibunsongkhram atau lebih dikenali dengan nama Chompon Por menandatangani satu perjanjian di antara kerajaan Thailand dengan Empayar Jepun secara rahsia.

Perjanjian itu mewujudkan kerjasama di antara kedua-dua buah negara dengan Thailand akan menghantar pasukan tentera mereka bagi membantu Empayar Jepun dalam usaha menawan kawasan sekitar Burma (Myanmar sekarang), dalam peperangan yang digelarkan 'Kempen Burma.'

Peperangan tersebut yang berlaku ekoran gerakan tentera Jepun yang mahu menjajah kawasan Burma dengan bantuan tentera dari India, menentang kerajaan koloni Burma yang disokong oleh tentera British dan China. Burma

Pasukan tentera Thai bersetuju memberikan kerjasama kepada tentera Jepun dan hasilnya Jepun berjaya menguasai sebahagian besar kawasan Asia Tenggara, termasuklah Tanah Melayu.

Selepas kemenangan tentera Jepun dalam beberapa siri peperangan yang dibantu Thailand, sebagai mengenang jasa kerajaan Thai membantu Jepun dalam 'Kempen Burma,' Jepun memulangkan semula empat negeri asal Thai di Tanah Melayu yang dirampas oleh British sebelum itu.

Kedah, Perlis, Kelantan dan Terengganu kembali menjadi jajahan Siam selepas satu perjanjian yang dibuat pada 20 Ogos 1943 membatalkan perjanjian yang dibuat di antara British dan Siam pada tahun 1909. Pada 18 Oktober 1943, keempat-empat negeri itu diisytiharkan sebagai sebahagian daripada wilayah Thai dan kesemua penduduk negeri tersebut, diberikan hak sama rata dengan mana-mana penduduk asal Thai.

Berikutan pengumuman itu, tertubuhlah apa yang dinamakan 'SI Rat Malai' atau 'Empat Negeri Melayu' yang terletak di utara Tanah Melayu. Pentadbirannya dibuat menggunakan kerjasama di antara tentera Jepun dan kerajaan Thai dengan nama-nama negeri tersebut kembali menggunakan nama dalam Bahasa Siam.

Kedah diberikan nama 'Syburi,' Perlis menjadi 'Palit, Kelantan menjadi 'Kalantan' dan Terengganu menjadi 'Trangkanu.' Alor Setar terpilih sebagai pusat pemerintahan 'Si Rat Malai' dan kesemua negeri mempunyai seorang Gabenor lantikan Jepun.

Tentera Jepun memainkan peranan yang sangat besar dalam mentadbir Si Rat Malai. Sebilangan besar kawasan terus dikawal oleh tentera Jepun dalam menjaga keselamatan dan tentera Jepun mengiasai jalan perhubungan keretapi. Selain itu, sistem-sistem komunikasi ketika itu seperti telegraf, sistem pos dan telefon juga dikawal sepenuhnya oleh tentera Jepun.

Bagaimanapun, tempoh pemerintahan Jepun di negara kita, seperti yang telah kita ketahui berlaku tidak lama. Jeneral Plaek Phibunsongkhram digulingkan selepas mencadangkan beberapa usul aneh; mahu menukar pusat pemerintahan SIam dari Bangkok ke Phetchabun yang terletak di kawasan hutan dan mahu menubuhkan Bandar Penganut Buddha di Saraburi.

Pengumuman itu yang dibuat ketika kegawatan ekonomi membuatkan kumpulan penentang Seri Thai berjaya menggulingkan beliau seterusnya digantikan Khuang Abhaiwongse, salah seorang pemimpin yang rapat dengan pemberontak Seri Thai. Jeneral Phibunsongkhram dibicarakan atas tuduhan melakukan jenayah perang, kerana bekerjasama dengan Jepun namun dibebaskan selepas didapati bertindak demikian dalam melindungi kepentingan kerajaan Thai.

Dalam masa yang sama, kerjasama di antara kerajaan Thai dan Jepun berterusan sehinggalah tentera Jepun ditewaskan dan British kembali ke Tanah Melayu.

Berikutan tekanan antarabangsa yang diketuai Amerika Syarikat ke atas kerajaan Thai, Thai didesak untuk melepaskan semua wilayah yang baru dikuasainya semasa pendudukan tentera Jepun. Kerajaan Thai bersetuju melepaskan semua tuntutan ke atas wilayah-wilayah di Burma yang baru saja dikuasai dan juga empat negeri dalam 'SI Rat Malai.'

Ekoran daripada persetujuan itu, semua tuduhan dan tuntutan perang semasa 'Kempen Burma' ke atas Thailand digugurkan dan Thailand dibenarkan menyertai Pertubuhan Bangsa-Bangsa Bersatu yang ketika itu, baru saja ditubuhkan. Pada 1 April 1946, 'Si Rat Malai' terbubar secara rasmi dan keempat-empat negeri di dalamnya - Saiburi, Palit, Kalantan dan Trangkanu bersetuju menyertai peringkat awal pembentukan Persekutuan Tanah Melayu yang dinamakan sebagai 'Malayan Union. Thailand diterima masuk sebagai anggota PBB pada Disember 1946.Kedah, Perlis, Kelantan dan Terengganu sehingga kini kekal sebagai sebahagian daripada Persekutuan Malaysia.


5 Tanda Anak Sudah Mula Jadi Raja Kepada Ibu Bapa

Penulisan ini ditulis Dr. Taufiq Razif di laman Facebook beliau dan pihak iluminasi mendapat kebenaran untuk mengulang siar penulisan ini untuk manfaat bersama. Penulisan ini telah disunting bagi memudahkan pembacaan.

Anak-anak ibarat kain putih, ibu bapa lah yang mencorakannya. Namun, mendidik anak bukanlah sesuatu yang senang, lebih-lebih lagi anak sulung. Ibu bapa seperti tidak tahu untuk melakukan apa-apa, serba tak jadi.

Ditambah pula dengan anak-anak zaman kini dilahirkan dalam suasana yang serba canggih, cabaran menjadi ibu bapa semakin bertambah sehinggakan ibu bapa dikawal oleh anak-anak tanpa disedari.

Walau apa sekalipun, ibu bapa perlu lebih bersabar dan matang dalam mendidik anak-anak. iluminasi.com ingin berkongsi penulisan saudara mengenai 5 tanda-tanda anak-anak sudah mula menjadi raja kepada ibu bapanya.

Anaknya tak boleh disentuh dan tak mahu susahkan anak langsung. Sifat melindungi ni bagus kerana itu memang fitrah ibu bapa yang Tuhan. Tetapi jika sudah melampau sangat tu namanya Helicopter Parenting.

Anak yang datang daripada Helicopter Parents ini biasanya akan menjadi manja terlampau, tak pandai berdikari dan mudah mengalami masalah cemas (anxiety) apabila sudah dewasa nanti.

Semua benda ibu bapa terpaksa tunaikan kerana anak meragam tak berhenti apabila permintaan tak ditunaikan. Padahal sifat meragam itu muncul sebab anak sudah tahu apabila meragam sahaja, ibu bapa akan kalah dan tunaikan permintaannya.

Ibu bapa sudah tak boleh bezakan antara real food dan jajan. Semua makanan yang tak sihat mula memenuhi peti ais rumah masing-masing kerana ibu bapa tak mampu tolak kemahuan anak-anak.

Ibu bapa menjadi gelabah dan gelisah sangat kalau anak menangis. Akhirnya ibu bapa tunaikan segala kemahuan anak. Padahal tangisan anak tu adalah tangisan manipulatif.

Tangisan manipulatif bukanlah tangisan yang benar dan dibuat-buat kerana anak tahu tangisan itu berjaya membuatkan ibu bapanya tunduk dan patuh pada segala kemahuannya!

Kalau sekali sekala tak apa. Yang bahayanya sampaikan 24 jam telefon pintar berada di tangan si anak. Akhirnya anak menjadi ketagih dan mula tak dapat kawal emosi bila berjauhan dengan telefon pintar ibu bapanya.

Bagi ibu bapa yang ingin mempelajari ilmu mendidik anak, boleh sertai Dr. Taufiq Razif.


6 Individu Terkenal Yang Pernah Menjadi Pelarian

Walaupun bergelut dengan masalah hidup, sesetengah pelarian yang berjaya melarikan diri daripada negara mereka yang dilanda peperangan, bencana alam ataupun penganiayaan masih mampu memberikan sumbangan yang memberangsangkan kepada masyarakat.

Mungkin disebabkan penderitaan hidup mereka sebelum ini membuatkan mereka lebih kuat untuk meneruskan hidup serta menjadi inspirasi bagi orang lain. iluminasi.com ingin kongsikan dengan para pembaca 6 individu terkenal yang pernah menjadi pelarian.

Walaupun Freddi Mercuri terkenal di seluruh dunia sebagai penyanyi kumpulan Queen yang berada di carta teratas British, namun beliau dibesarkan di sebuah pulau yang terpencil di pulau Zanzibar, Afrika selepas bapanya ditawarkan pekerjaan sebagai seorang juruwang di Pejabat Kolonial British.

Walaubagaimanapun, apabila revolusi melanda kepulauan Tanzania pada tahun 1946, Freddie dan ibu bapanya telah melarikan diri ke Britain.

Rita Ora, penyani sensasi British juga merupakan seorang pelarian pada satu ketika dahulu. Beliau dan keluarganya melarikan diri daripada Yugoslavia (kini Kosovo) yang dilanda perang pada tahun 1991.

Ketika itu, Rita baru berusia 1 tahun dan berpindah akibat penganiayaan etnik Albania selepas perpecahan Yugoslavia. Keluarganya berjaya menetap di London dan kekal di kota ini. Dengan kepelbagaian budaya dan peluang, bandar ini memainkan peranan yang penting dalam kejayaan Rita dalam industri hiburan.

Rockers dengan lidah yang sangat panjang dan vokalis utama kumpulan Kiss sebenarnya dilahirkan di Israel. Ibunya, Flora Klein adalah seorang imigran dari Hungary yang terselamat dari Holocaust dan menetap di sana selepas perang.

Walaubagaimanapun, keluarganya berhijrah ke New York City di mana Gene menemui cintanya dalam bidang muzik.

Pelakon terkenal Mila Kunis adalah seorang warganegara Amerika Syarikat. Namun, beliau tidak mempunyai apa-apa hubungan dengan negara ini sehinggalah ibu bapanya berpindah ke sana dari Ukraine semasa meletusnya Perang Dingin ketika beliau berusia 7 tahun.

Menetap di Los Angeles, sebuah bandar yang mencipta cita-cita Mila untuk menjadi seorang selebriti, membuat kemunculan pertamanya pada usia yang muda dalam rancangan Freaks and Geeks, di mana beliau bertemu dengan bakal suaminya, Ashton Kutcher.

Melarikan diri dari salah satu lokasi paling miskin di atas muka bumi ini adalah sangat sukar, tetapi ibu bapa Wyclef Jean berjaya melarikan diri dari rejim yang menindas di Haiti yang diketuai oleh Jean-Claude Duvalier pada tahun 1982.

Keluarganya berhijrah ke New York City ketika Wyclef berusia 9 tahun. Di sinilah beliau mula berjinak-jinak menghasilkan muzik sehingga menjadi pelakon, pemuzik dan rapper yang berjaya menggondol 3 Anugerah Grammy.

Pada tahun 2010, Wyclef mengajukan pencalonan pemilihan Presiden Haiti, namun Suruhanjaya Pilihan Raya Haiti memberikan keputusan bahawa beliau tidak layak bertanding kerana tidak memenuhi syarat perlembagaan bermastautin di Haiti selama 5 tahun.

Salah seorang ahli fikir terhebad pada abad ke-20 bukan sahaja dibelenggu hidupnya dengan masalah disleksia (kesukaran pembelajaran). Beliau juga mempunyai zaman kanak-kanak yang huru-hara yang mana sebahagiannya disebabkan oleh hakikat beliau dan keluarganya terpaksa menyelamatkan diri daripada Jerman yang dikuasai oleh Nazi untuk meneruskan hidup.

Nasib baik untuk Einstein dan keluarganya, mereka diberikan bantuan suaka di Amerika Syarikat, membawa kepada manusia genius ini mengumumkan kesyukurannya dengan berkata "Saya akan tinggal di sebuah negara di mana kebebasan politik, toleransi, dan kesaksamaan semua rakyat adalah sama rata,".


5 Kerabat Diraja Paling Kaya Di Dunia

Apabila kita terfikirkan kerabat diraja yang kaya raya, biasanya nama Ratu Elizabeth II akan berada di minda. Namun, hakikatnya beliau tidak berada dalam Top 10 kerabat diraja paling kaya di dunia.

Menurut Fortune, kekayaan Ratu Elizabeth II dianggarkan sebanyak RM1.8 bilion iaitu di kedudukan ke-13 kerabat diraja terkaya di dunia. Kekayaan beliau datang dari sumber hartanah, barang kemas dan aset-aset lain.

Jadi, siapakah kerabat diraja paling kaya di atas muka bumi ketika ini? iluminasi.com ingin kongsikan 5 kerabat diraja paling kaya di dunia yang masih hidup ketika ini.

Di kedudukan ke-5 kerabat diraja paling kaya adalah Khalifa bin Zayed Al Nahyan dengan kekayaan bernilai RM59.8 bilion.

Beliau mengambil takhta bapanya, Zayed bin Sultan Al Nahyan sebagai Emir Abu Dhabi pada November 2004 dan menjadi Presiden Emiriah Arab Bersatu keesokan harinya. Sebagai Putera Mahkota, beliau bertindak sebagai presiden sejak akhir 1990an ketika bapanya mengalami masalah kesihatan.

Khalifa juga merupakan Presiden Abu Dhabi Investment Authority, dana kekayaan berdaulat yang diwujudkan pada tahun 1976 dan dimiliki oleh Emirat Abu Dhabi. Ia menguruskan rizab minyak berlebihan negara ini yang dianggarkan bernilai RM5.18 trilion.

Presiden UAE ini dikenali dengan sifat kedermawanannya dan telah menyumbang kepada kemudahan perubatan dan organisasi bantuan. Secara kolektif, kekayaan keluarga Al Nahyar dipercayai bernilai RM597.8 bilion.

Dengan kekayaan mencecah RM67.8 bilion, Raja Arab Saudi, Raja Salman bin Abdulaziz Al Saud adalah kerabat diraja ke-5 paling kaya di dunia. Beliau juga memegang jawatan sebagai Perdana Menteri Arab Saudi dan Penjaga Dua Masjid Suci serta ketua House of Saud.

Selepas kematian abangnya, Nayef bin Abdulaziz Al Saud, Salman menjadi Putera Mahkota pada tahun 2012. Beliau kemudiannya menaiki takhta sebagai Raja Arab Saudi yang baru pada 23 Januari 2015 berikutan kematian seorang lagi abangnya, Raja Abdullah.

Sumber kekayaan Raja Salman adalah melalui perniagaan keluarga yang memiliki kumpulan media, termasuk Asharq Al-Awsat dan Al Eqtisadiah.

Dengan nilai kekayaan sebanyak RM79.7 bilion, Sultan Brunei Hassanal Bolkiah adalah kerabat diraja ke-3 terkaya di dunia. Beliau adalah salah seorang daripada beberapa monarki mutlak yang masih berkuasa. Beliau juga merupakan Perdana Menteri Brunei yang pertama dan masih memegang jawatan itu.

Sultan Hassanal terkenal dengan perbelanjaannya yang mewah, dan dilaporkan mempunyai lebih daripada 600 buah kereta Rolls-Roce. Kediamannya yang dikenali sebagai Istana Nurul Iman adalah istana kediaman terbesar di dunia, dengan kos melebihi RM1.4 bilion.

Sumber kekayaan adalah hasil daripada industri minyak dan gas. Berikutan kematian Raja Bhumibol Adulyadej Thailand pada tahun 2016, Sultan Hassanal menjadi raja paling kaya di dunia

Maha Vajiralongkorn, raja baru Thailand memiliki kekayaan bersih sekitar RM119.5 bilion. Beliau merupakan satu-satunya anak kepada Raja Bhumibol Adulyadej, pemerintah Thailand dari tahun 1946 sehingga kematiannya pada tahun 2016.

Kekayaan yang dimiliki Raja Bhumibol diwariskan kepada anaknya yang menaiki takhta pada Disember 2016 ketika berusia 64 tahun yang juga raja Thailand tertua yang menaiki takhta.

Kekayaan Raja Maha dan keluarganya diperoleh daripada agensi kerajaan kuasi, iaitu dengan menguruskan harta mahkota Kerajaan Thailand, Biro Hartanah Mahkota. Biro ini dikendalikan oleh lembaga pentadbiran yang mempunyai 7 ahli.

Kekayaan Ahmed bin Saeed Al Maktoum dilaporkan bernilai RM126.5 bilion, menjadikannya kerabat diraja terkaya di dunia. Sumber kekayaan beliau datang daripada memegang jawatan CEO dan pengerusi Kumpulan Emirates, pengerusi Dubai World dan pengerusi syarikat insurans Noor Takaful.

Beliau adalah pengerusi Jawatankuasa Tertinggi Fiskal Dubai, dan pengerusi kedua wakil Majlis Eksekutif Dubai

Ahmed juga memegang gelaran Sheikh Dubai dan pengerusi Jawatankuasa Tertinggi Fiskal Dubai, Presiden Jabatan Penerbangan Awam Dubai dan naib pengerusi Majlis Ekskutif Dubai.

Ahmed berkahwin dengan sosialit Mesir, Nivin El-Gamal pada tahun 2007 dan dikurniakan seorang anak, Sheikh Saeed bin Ahmed. Beliau kemudiannya berkahwin dengan sepupunya pada tahun 2008.


Fakta Menarik Mengenai Anaconda: Spesis Ular Terbesar Di Amazon

Anaconda adalah sejenis spesis ular yang sangat terkenal di kalangan masyarakat kini. Filem, buku dan internet sentiasa menceritakan tentang betapa bahaya ular 'raksasa' ini. Tetapi adakah semua khabar angin ini adalah benar? Anda mungkin tertanya-tanya apa akan terjadi jika anda terserempak dengan Anaconda ketika menyusuri sungai Amazon. Sebelum anda berniat untuk meneroka hutan Amazon, berikut adalah beberapa fakta menarik tentang Anaconda yang anda perlu tahu:

Nama 'Anaconda' (atau Eunectes) adalah merujuk kepada sejenis ular yang boleh dijumpai di kawasan tropika di Amerika Utara. Terdapat empat spesis yang dikenali dengan nama Eunectes, yang membawa maksud perenang yang bagus. The Green Anaconda (Eunectes Murinus) adalah spesis yang paling dikenali dari empat jenis spesis tersebut, dan ia adalah spesis yang akan muncul di fikiran anda jika anda membayangkan bagaimana rupa seekor ular yang besar. Realitinya, ia adalah yang terbesar dalam keluarga Anaconda.

Banyak lagenda dan tradisi yang memperkatakan tentang ukuran panjang Anaconda gergasi ini. Green Anaconda adalah ular yang paling berat, paling besar dan paling panjang di Amerika Utara, boleh membesar sehingga 5 meter panjang (17 kaki). Dari segi berat dan diameter pula, ia bukan sahaja ular yang terbesar di Amerika Utara, tetapi adalah yang terbesar di dunia. Bagaimanapun jika diambil kira dari segi ukuran kepanjangan, ular dari spesis Pyhton adalah yang paling panjang

Ketika zaman pemerintahan Teddy Roosevelt di Amerika, Pertubuhan Pemuliharaan Hidupan Liar menawarkan $50,000 kepada sesiapa yang berjaya menangkap ular hidup dengan panjang lebih 30 kaki. Tawaran itu dihapuskan pada tahun 2002, untuk tidak menggalakkan masyarakat dari mengganggu haiwan ini di habitat semulajadi mereka.

Spesis terkecil Anaconda adalah Yellow Anaconda (Eunectes Notaeus) dimana panjangnya dianggarkan berukuran 3-4 meter (masih dalam kategori ular yang besar!). Ular betina membesar lebih daripada ular jantan dan kedua-duanya hidup di habitat akuatik. Jika anda berjalan di laluan hutan Amazon, beri perhatian di kawasan paya dan rawa, dan anda mungkin bernasib baik untuk melihat Anaconda dengan mata anda sendiri!

Dua lagi spesis Anaconda yang diketahui wujud, Dark-Spotted Anaconda (Eunectes Deschauenseei) dan Bolivian Anaconda (Eunectes Beniensis), sangat jarang ditemui, dan tidak banyak maklumat tentang spesis-spesis ini walaupun ukuran panjang mereka dianggarkan sekitar 15-16 kaki (sekitar 5 meter). Seperti namanya, Bolivian Anaconda boleh dijumpai di hutan Amazon di Bolivia sementara Dark-Spotted Anaconda hidup sekitar kawasan hutan amazon di Brazil.

Palsu. Spesis yang tidak rasmi mungkin mampu membesar sehingga 40-60 kaki panjang, dan dilaporkan sangat jarang ditemui. Namun, ular mitos ini adalah tidak benar. Sekurang-kurangnya, kewujudannya tidak pernah disahkan. Namun pernah wujud satu spesis yang kini telah pupus, sejenis ular yang sangat besar yang dikenali sebagai "Titan Boa." Ia memiliki persamaan yang sangat hampir dengan Anaconda dan berkongsi habitat yang sama. Mungkin penemuan ular gergasi yang selama ini dikatakan sebagai Anaconda hanyalah Titan Boa yang telah pupus tersebut.

Secara keseluruhan, walaupun Anaconda adalah sejenis ular yang sangat besar - ia bukanlah sebesar seperti yang selalu diperkatakan orang ramai. Cuma, fakta yang menarik adalah secara rasminya Anaconda sememangnya ular yang terbesar di dunia, bermakna ia adalah ular yang paling berat di antara semua jenis ular yang wujud pada hari ini. Anaconda yang paling berat pernah direkodkan adalah Green Anaconda dengan jumlah keberatan mencecah 97.5kg!

Anaconda tleh diberikan reputasi yang buruk selama bertahun-tahun dengan digelar sebagai "pemakan manusia", hasil daripada apa yang dipertontonkan dalam filem dan media. Malah dari cerita rakyat penduduk Amazon turut menggelar Anaconda sebagai "Encantado," makhluk mitos yang dikenali dengan menculik manusia yang membuatkan mereka jatuh cinta.

Walaupun terdapat dakwaan dan gambar-gambar yang menunjukkan Anaconda memakan manusia, ia tidak pernah disahkan, dan jelas ia adalah tidak benar. Kebelakangan ini terdapat beberapa kekecohan berkenaan dengan tayangan Discovery Channel yang bertajuk "Eaten Alive", dimana seorang naturalis yang memakai pakaian anti-ular sepatutnya telah dimakan oleh Green Anaconda. Ular tersebut sebenarnya langsung tidak 'berniat' untuk memakan naturalis tersebut, sebaliknya ia ketakutan dan cuba untuk melepaskan diri. Ia hanya menyerang lelaki tersebut setelah diprovokasi dengan kerap. Ramai orang yang menggunakan saluran media sosial untuk menyuarakan kemarahan mereka terhadap tindakan yang tidak bertanggungjawab ini, dengan mengkritik Discovery Channel kerana menyiarkan sesuatu yang benar-benar bertentangan dengan alam saintifik yang akan menyebabkan bahaya kepada haiwan itu.

Jadi, apakah sebenarnya yang dimakan oleh Anaconda? Mengikut rantaian makanan di Amazon, kesemua empat spesis Anaconda akan berada di tangga teratas, dengan hanya Caiman (sejenis buaya) atau Jaguar yang menjadi pemangsa kepada mereka. Majoriti mangsa Green Anaconda adalah ikan, burung dan mamalia-mamalia kecil yang berlegar-legar hampir dengan pinggir air. Mereka juga kadang-kadang memakan reptilia-reptilia yang lain, termasuk Anaconda yang lain!

Tidak. Kesemua empat spesis Anaconda tidak berbisa dan sebaliknya menggunakan 'belitan' untuk 'menumpaskan' mangsa mereka. Apabila seekor Anaconda nampak mangsa mereka menghampiri pinggir air, ia akan berenang menuju ke arah mangsa tersebut dengan cepat tetapi secara senyap, dan memerhati dengan penuh cermat. Apabila tiba masa yang sesuai, Anaconda akan menyerang, menggunakan tubuh badannya yang sangat 'berotot', dan membelit haiwan tersebut sehinggalah mangsanya yang malang tersebut mati kelemasan.

Satu lagi perkara yang sering menjadi persoalan adalah tentang fakta bagaimana Anaconda boleh 'membuka' rahangnya dengan luas untuk menelan mangsa yang sangat besar. Ini adalah disebabkan oleh bahagian bawah rahangnya tidak 'bercantum' dengan tengkoraknya. Setelah memakan seekor mamalia yang bersaiz besar, Anaconda tidak perlu makan lagi untuk tempoh beberapa bulan.

Kesemua empat spesis Anaconda boleh ditemui di seluruh Amerika Selatan, tetapi kebanyakannya tinggal di lembah sungai Orinoco dan juga Amazon. Anaconda adalah haiwan semi-akuatik, dan berkeliaran di kawasan aliran air yang perlahan, sungai-sungai, dan kawasan-kawasan yang berlumpur dan lembab. Anaconda yang kadang-kadang digelar sebagai "Water Boas", biasanya bergerak secara perlahan ketika berada di daratan, tetapi sebaliknya boleh berenang dengan pantas dengan menggunakan tubuh badan mereka yang licin dan berkilat untuk berenang dengan pantas di dalam air. Anaconda lebih aktif pada waktu malam walaupun masih boleh dilihat berkeliaran pada waktu siang. Satu lagi fakta yang menarik adalah, mata dan hidung Anaconda berkedudukan lebih tinggi daripada kepala mereka sendiri, berbeza dengan spesis ular yang lain. Ciri-ciri yang unik ini membolehkan Anaconda untuk mengintip mangsa mereka pada paras permukaan air dengan menyelamkan hampir keseluruhannya  tubuh mereka.

Anaconda biasanya bertindak secara bersendirian, dan hanya berkumpul pada musim mengawan yang biasanya berlaku antara bulan April hingga Mei. Pada waktu ini, kawanan ular ini akan berkumpul bersama dalam kelompok yang dipanggil "breeding balls" di mana 12 ekor ular jantan akan cuba mengawan dengan seekor ular betina. Pertarungan yang digelar "slow motion wrestling matches" ini boleh berlarutan sehingga empat minggu pada satu masa!

Seekor Anaconda betina mampu menghasilkan sehingga 60-100 ekor anak. Bayi anaconda hanya sepanjang 2 kaki dan tidak menerima sebarang makanan dari ibunya ketika membesar. Selepas beberapa tahun kemudian, tumbesaran anak-anak Anaconda ini akan membesar dalam kadar yang sangat banyak sehingga usia mereka dewasa, di mana kadar pertumbuhan mereka akan turun secara mendadak. Keempat-empat spesis Anaconda mempunyai jangka hayat sekitar 10 tahun di habitat liar. Sepanjang tempoh sedekad usia mereka, ular-ular ini akan berkembang menjadi salah satu spesis ular yang terbesar,paling menarik dan paling ikonik di dunia.


5 Haiwan Yang Pernah Dilancarkan Ke Angkasa Lepas Demi Kajian Sains

Dalam kajian sains, eksplorasi ke angkasa merupakan satu cabang yang penting untuk melakukan pelbagai kajian dalam kondisi berbeza yang tidak terdapat di bumi. Maka tidak hairanlah kuasa-kuasa besar seperti Amerika Syarikat (NASA), China dan Russia berlumba-lumba melancarkan eksplorasi ke angkasa.

Untuk tujuan kajian, mungkin ramai yang tidak tahu bahawa ada kalanya haiwan juga akan dilancarkan bersama misi ke angkasa tersebut untuk tujuan melakukan kajian tertentu. Kali ini, kami di Iluminasi ingin berkongsi 5 haiwan yang pernah dibawa ke angkasa lepas sebagai bahan uji kaji.

Ada antara haiwan ini yang berjaya kembali ke Bumi dengan selamat dan ada juga yang tidak kembali buat selama-lamanya.

Anjing merupakan haiwan yang paling popular dan mungkin sudah diketahui ramai. Malah, anjing juga merupakan haiwan pertama yang dilancarkan ke angkasa lepas demi kajian sains. Antara kisah anjing yang popular adalah Laika, seekor anjing jalanan yang telah dilancarkan ke angkasa oleh pihak USSR.

Sekiranya anda berminat, sila baca artikel kami bertajuk Laika: Binatang Pertama Ke Angkasa dan Mati Berjasa Untuk Perkembangan Sains di mana kami menceritakan secara terperinci kisah Laika yang ditangkap dan dilatih untuk dihantar ke angkasa. Laika tidak dapat kembali ke Bumi dengan selamat dan sebab kematiannya menjadi kontroversi.

Haiwan amfibia seperti katak, kodok dan seangkatan dengannya juga banyak kali dibawa ke angkasa lepas untuk kajian sains. Haiwan amfibia yang hidup dua alam merupakan spesis haiwan yang paling sensitif dan terkesan dengan perubahan cuaca, pencemaran dan juga penyebaran penyakit.

Untuk rekod, puluhan katak pernah dibawa ke angkasa dan seekor katak pernah menjadi perhatian media apabila gambarnya seolah-olah terbang akibat letupan roket NASA sebelum sempat ianya dilancarkan ke angkasa. Antara misi terawal yang pernah disertai katak adalah Bion 7 oleh pihak USSR pada tahun 1985.

Monyet merupakan antara haiwan yang paling banyak berjasa dalam bidang sains. Maka, tidak hairanlah ianya juga pernah dihantar ke angkasa lepas sebagai bahan uji kaji. Antara spesis monyet yang pernah dihantar adalah daripada spesis macaques dan rhesus. Rhesus merupakan spesis monyet yang bijak dan merupakan haiwan primate pertama berjaya diklon.

Mengikut sejarah, Albert II merupakan monyet pertama yang berjaya sampai ke angkasa melalui misi Amerika Syarikat. Selain itu, terdapat juga negara lain seperti Argentina, Perancis dan Russia yang turut menghantar monyet ke angkasa lepas. Malangnya, kebanyakannya tidak kembali ke bumi dengan selamat.

Ikan mungkin merupakan haiwan yang paling pelik sekali dalam senarai ini memandangkan habitatnya yang hidup dalam air. Sekumpulan ikan dari jenis Medaka telah dihantar oleh kapal bantuan Jepun Japanese HTV-3 yang dilancarkan ke Stesen Angkasa Antarabangsa.

Ikan Medaka merupakan haiwan yang ideal memandangkan ianya cepat membiak dan kulitnya yang transparen membolehkan saintis melihat pergerakan organ dalamannya. Walaupun ikan ini hidup dalam air, ia juga turut merasai kesan mikrograviti dan berkelakuan pelik seperti berenang dalam pergerakan putaran berbanding berenang lurus.

Adalah tidak menghairankan untuk melihat tikus dalam senarai ini. Antara kajian popular yang pernah dijalankan ke atas tikus adalah satu eksperimen pada tahun 2001 oleh seorang jurutera biomedikal, Ted Bateman dengan kerjasama NASA dan syarikat Amgen.

Tikus telah digunakan untuk menguji sejenis protein bernama osteoprotegerin yang dipercayai mampu melambatkan proses penuaan tulang. Keadaan angkasa yang akan mempercepatkan proses penuaan tulang menjadikannya kondisi yang sesuai untuk menjalankan kajian ini ke atas tikus. Kajian ini juga sangat penting untuk mencari penyelesaian untuk penyakit berkaitan tulang dan penuaan seperti osteoporosis.


Inilah 10 Universiti Paling Tua Dalam Sejarah Dunia

University adalah institusi pendidikan tinggi yang dibina bertujuan sebagai pusat ilmu. Institusi ini bukanlah sebuah idea yang baharu, malah telah ditubuhkan lebih awal daripada kelahiran Nabi Muhammad S.A.W.. Universiti di dalam senarai di bawah adalah berdasarkan rekod sejarah, namun penulis percaya bahawa terdapat pusat pendidikan yang telah ditubuhkan lebih awal daripada yang ada dalam senarai ini, namun mungkin rekod kewujudan dan infrastrukturnya telah hilang ditelan zaman. Apapun, teruskan membaca.

Ditubuhkan pada 1218, universiti ini memperoleh nama rasminya pada 1225. Universiti of Salamanca dibina oleh raja Sepanyol iaitu King Alfonso IX sebagai institusi pendidikan untuk masyarakat Leon, tanpa perlu berpindah ke bandar lain bagi tujuan itu. Hari ini, universiti ini terkenal dengan jurusan bahasa dan kemanusiaan. Sebelum melakukan penjelajahan ke benua Amerika, pernah Christopher Columbus bertemu dengan wakil daripada jabatan geografi institusi ini bagi berbincang tentang penjelajahan beliau.

Secara konsisten dinobatkan sebagai antara universiti terbaik dunia, University of Cambridge adalah institusi pendidikan kedua tertua antara negara-negara Inggeris. Universiti ini dibina disebabkan wujudnya ketegangan antara ilmuan di University of Oxford dengan masyarakat di bandar berkenaan. Universiti ini berjaya menghasilkan seramai 85 orang pemegang anugerah Nobel Prize. Antara yang terkenal dalam kalangan mereka ini adalah Ernest Rutherford dan Niels Bohr.

Ada yang mengatakan bahawa institusi ini adalah lebih tua daripada tarikh penubuhan yang dinyatakan di atas. Namun, ianya tidak dapat dibuktikan dengan jelas. Universiti ini pernah ditutup ketika Revolusi Perancis pada 1793, dan dibuka semula pada tahun 1810. Kebanyakan fakulti telah musnah ketika berlakunya revolusi berkenaan. Universiti ini telah 'diasaskan semula' pada tahun 1969 dengan fokus utama terhadap bidang sains dan teknologi. Hari ini, universiti ini terdiri daripada 3 bentuk, iaitu University of Montpellier1, University of Montpellier2 dan Paul Valéry University.

Terdapat pendapat yang mengatakan bahawa universiti ini ditubuhkan daripada tarikh yang dinyatakan di atas, namun tidak disokong oleh bukti fizikal. Bukti fizikal menunjukkan bahawa institusi ini diasaskan pada tahun 1096. Apabila raja England Henry II melarang pelajar daripada negara itu untuk menuntut di University of Paris, ramai pelajar tempatan mula mendaftar di University of Oxford. Universiti ini pernah dua kali ditutup, pertama ketika hukuman terhadap 2 orang ilmuannya, sekali lagi ketika rusuhan Scholastic pada tahun 1355. Universiti ternama dunia ini berjaya menghasilkan seramai 58 orang pemegang anugerah Nobel Prize.

Tarikh sebenar ianya diasaskan tidak dapat ditentukan, namun umum menerima tahun 1096 sebagai tahun University of Paris ditubuhkan. Universiti ini mempunyai empat buah fakulti, iaitu sastera, perubatan, undang-undang dan teologi. Sepanjang kewujudannya, universiti ini telah ditutup sebanyak tiga kali, pertama pada tahun 1229 namun sebabnya tidak diketahui. Kedua ketika serangan tentera Nazi pada tahun 1940 semasa Perang Dunia ke-2, dan kali ketiga pada tahun 1968 ketika Revolusi Kebudayaan (Cultural Revolution) oleh para pelajar.

Institusi pendidikan tinggi ini adalah antara institut yang mengetuai ilmu pembelajaran dalam dunia Barat sehinggalah berlakunya perang dunia. Ianya juga adalah antara universiti paling terkemuka di Itali, kerap kali menduduki tangga pertama di peringkat kebangsaan. Hari ini, Bologna dilihat sebagai contoh yang baik dalam sistem pendidikan Eropah, dan sentiasa berada dalam senarai 200 universiti terbaik dunia.

Diasaskan oleh Khwaja Nizam al-Mulk pada awal kurun ke-11, institusi ini adalah antara salah satu institut pendidikan yang ditubuhkan oleh beliau. Universiti ini berjaya menarik ramai individu berpengetahun pada waktu itu untuk datang belajar dan berkongsi ilmu dengan mengajar. Antara yang terkenal dalam kalangan mereka termasuklah Imam Al-Ghazali. Pendidikan di sini adalah percuma dan terbuka kepada semua tanpa mengambil kira latar belakang. Namun, institusi ini tidak kekal ke hari ini seperti universiti dalam senarai ini. Pengakhirannya berlaku ketika serangan ke atas Baghdad oleh tentera Mongol pada tahun 1258.

Universiti kedua tertua dalam dunia Islam, universiti ini masih beroperasi sehingga ke hari ini, dan ramai rakyat Malaysia turut tidak ketinggalan untuk menuntut di sana. Institusi ini bermula sebagai pusat pengajian sastera Arab, pengajian Sunnah Islam, dan lain-lain subjek keagamaan Islam. Universiti ini diasaskan oleh empayar Fatimid yang memerintah di Mesir, di mana pemerintah dinasti ini mempunyai pertalian darah dengan Nabi Muhammad S.A.W.. Namanya pula diambil sebagai penghormatan kepada anak baginda Fatimah Al-Zahara.

Universiti kedua tertua di dunia ini adalah antara salah sebuah universiti dalam senarai ini yang masih beroperasi sehingga ke hari ini. Institusi ini diasaskan oleh seorang wanita yang bernama Fatima al-Fihri, yang merupakan anak kepada seorang hartawan. Bermula sebagai sebuah masjid, ianya mula berkembang menjadi sebuah institusi pendidikan yang terbesar di Afrika. Ketika awal penubuhannya, universiti ini hanya menawarkan subjek sains semula jadi kepada para pelajarnya. Sejak tahun 1957, jurusan-jurusan sains lain mula ditambah ke dalam portfolio universiti.

Universiti ini jelas memenangi takhta kedudukan universiti tertua dunia antara yang ada dalam senarai ini. Institusi ini juga adalah satu-satunya universiti dalam senarai ini yang diasaskan sebelum kelahiran Nabi Isa A.S.. Kewujudannya menunjukkan contoh kuat bagaimana budaya India mempengaruhi kepentingan ilmu pada masa lalu. Ramai pelajar dari Babylon, Greece, Syria dan China turut datang ke universiti ini bagi mendapatkan ilmu, antaranya termasuklah dalam bidang Vedas, bahasa, falsafah, perubatan, pembedahan dan lain-lain. Lipatan sejarah memaparkan bagaimana universiti ini telah melalui 3 kali kehancuran, namun dibina semula setiap kali diserang.


Tugu paling pelik yang pernah dibina manusia

Biasanya tugu dibina untuk memperingati seorang pemimpin, sesuatu peristiwa atau perkara besar yang berlaku. Di Malaysia misalnya, Tugu Negara telah dibina bagi memperingati perjuangan rakyat dan tentera dalam mencapai kemerdekaan.

Walaupun begitu, bukan semua tugu dibina atas tujuan yang sama. Ada beberapa tugu yang mempunyai mesej pelik yang ingin disampaikan. Kami ingin kongsikan beberapa tugu di seluruh dunia yang boleh dikatakan unik dan pelik ini:

Mungkin kebanyakan orang biasa mendengar tentang Stonehenge iaitu satu tugu misteri prasejarah yang terletak di Wiltshire County, England. Walau bagaimanapun, di Amerika Syarikat pula terdapat Carhenge.

Tugu pelik ini telah dibina oleh seorang penggiat seni bernama Jim Reinders dan 30 orang ahli keluarganya pada tahun 1987. Dia telah membina tugu yang sama seperti Stonehenge akan tetapi menggunakan kereta lama sebagai bahan binaannya. Jim mula membina tugu ini bagi memperingati kematian bapanya pada tahun 1962 dan kini menjadi salah satu tarikan pelancong di Amerika.

Replika bunga yang besar ini telah dibina oleh arkitek Argentina iaitu Eduardo Catalano. Bunga besar ini akan mengembang setiap pagi dengan mencapai 105 kaki lebar dan akan mengucup kembali pada waktu petang dengan ketinggian 175 kaki. Tugu ini terletak di tengah kolam air di hadapan Muzium Hasil Seni dan Alam Semulajadi di sana. Tugu yang menyerupai bunga ini dilengkapi dengan 4 piston besar dan mempunyai berat sebanyak 18 tan. Kelopak bunganya yang diperbuat daripada aluminium yang mempunyai refleksi seperti cermin dan dapat dilihat persekitaran bandar melaluinya. Bunga gergasi ini mengembang dan mengucup setiap hari kecuali pada 25 Mei, 21 September, 24 Disember dan 31 Disember.

Monumen pelik yang dibina ini mempunyai kontroversi yang tersendiri. Ianya dinamakan "cocozao" yang membawa maksud najis besar di dalam bahasa tempatan. Kebanyakan penduduk di Ponta Grossa tidak menyukai rekaan ini dan menganggapnya tidak perlu. Ia sering dijadikan bahan jenaka oleh penduduk daerah lain di Brazil. Pada mulanya monumen ini bukanlah dibina untuk menyerupai najis akan tetapi berpandukan kepada pokok pine dan bentuk batu yang terdapat di daerah ini. Disebabkan muak dikaitkan nama bandar ini dengan najis gergasi, beberapa orang penduduk telah membakarnya pada tahun 2009 dan diarahkan oleh Datuk Bandar untuk menurunkannya.

Taman di Wicklow ini mempunyai pelbagai tugu pelik yang diimport dari negara India. Di sini terdapat tugu yang menonjolkan karekter dari mitos Greek, Buddha dan beberapa lagi ilham yang pelik. Setiap monumen di sini mempunyai kisah yang tersendiri. Seperti patung separa tenggelam yang menceritakan tentang tukang bot yang membawa roh orang mati untuk menyeberang dari kehidupan kepada kematian menuju kepada Dewa Hades seperti di dalam mitos Greek. Tidak dapat dipastikan dengan tepat apakah maksud yang cuba disampaikan oleh pereka monumen-monumen pelik di sini dan pelbagai versi diceritakan oleh para pengunjung dan penduduk setempat.

Mungkin ada di anatara anda yang pernah melihat koleksi serangga mati yang diletakkan jarum dan disimpan di dalam kotak. Namun begitu monumen serangga yang dicipta oleh penggiat seni Belgium iaitu Jan Fabre ini sedikit berbeza daripada apa yang anda bayangkan. Terletak Perpustakaan Universiti Sejarah negara itu, seekor kumbang hijau gergasi yang dicucuk badannya dengan ketinggian 23 meter ini pasti membuatkan anda tercengang. Ramai pelancong tidak melepaskan peluang untuk melawat monumen pelik ini jika berkunjung ke nagara kecil Belgium ini.

Awas jika anda memandu di kota London jika menghampiri bulatan Heron Quays yang terletak di Canary Wharf, London ini. Ini kerana di situ terdapatnya monumen pelik lampu isyarat. Perekanya iaitu Peter Vivantin ingin mengenengahkan kesibukan kota besar dunia ini dengan caranya tersendiri. Menjadi tarikan pelancong, monumen ini terdiri lebih dari 10 lampu isyarat yang menyala secara rawak. Jangan sampai ia membuatkan anda keliru pula.

Terletak di Gurun Atacam, 75 km dari bandar Antofagasta, gurun tandus yang luas ini mempunyai monumen seperti tangan yang sedang keluar daripadanya. Semakin dekat anda dengannya kelihatan tangan itu semakin besar dan apabila menghampirinya barulah anda sedar bahawa monumen tangan yang sebesar itu seperti kepunyaan seorang gergasi yang tertanam di dalam tanah. Monumen ini adalah hasil kerja seorang tukang ukir iaitu Mario Irarrazabal. Mario adalah seorang pengukir kelahiran Chile yang mempunyi beberapa lagi monumen lain yang dibinanya di negara kelahirannya itu.

Salah satu tarikan pelancong yang terkenal di Prague ini ialah monumen yang dibina oleh David Cerny iaitu Saint on a Dead Horse. Ianya terletak di Istana Lucerna yang merupakan salah satu dari ratusan istana lama yang tertaburan di Czech Republic ini. monumen yang kelihatan pelik ini menunjukkan kreativiti perekanya yang mempunyai banyak lagi rekaannya di seluruh ibu negeri salah satu negara Eropah Timur ini.

Tugu pelik yang menyeramkan ini telah dibina pada tahun 1546 dan tiada rekod dicatatkan mengapa ianya dibina. Pelbagai teori telah tersebar di kalangan penduduk di sana tentang tugu ini yang salah satunya ialah menceritakan tentang Kronos, salah satu tuhan Greek yang memakan anak-anak lelakinya kerana tidak mahu mereka mengambil alih tahta pemerintahannya. Apapun kisah mengenainya, tugu ini berjaya menakutkan kanak-kanak mahupun orang dewasa selama lebih dari 500 tahun lamanya.

Monumen bayi yang sedang merangkak ini merupakan salah satu daripada krativiti ciptaan David Cerny di Stesen Televisyen Zizkov di Prague. Kelihatan beberapa orang bayi sedang merangkak di menara stesen ini. Ianya dibina pada tahun 2000 bagi menunjukkan protes terhadap penjajahan Soviet Union terhadap Czech Republik yang berakhir pada tahun 1989. Monumen yang hampir 10 meter tinggi setiap satunya ini juga dipanggil Miminka Babies di dalam bahasa tempatan. Terdapat juga beberapa patung bayi ini di taman berdekatan Muzium Zizkov di mana kesemua patung ini tidak mempunyai muka, hanya bar kod yang diukir pada bahagian mukanya. Agak pelik dan unik idea dari pengukir seni yang agak kontroversi ini.


10 spesies burung tidak boleh terbang yang masih wujud di dunia

Terdapat pelbagai spesies burung yang dikenal pasti tidak boleh terbang di dunia seperti keluarga itik. Namun di dalam artikel kali ini kami ingin berkongsikan dengan anda 10 lagi spesies burung yang tidak boleh terbang.

New Zealand menjadi habitat kebanyakan burung tidak boleh terbang ini, namun spesies-spesies burung ini menghadapi kepupusan dengan peningkatan bilangan pemangsa seperti manusia, tikus, kucing dan lain-lain. Burung gergasi Moa misalnya telahpun mengalami kepupusan hanya 100 tahun selepas kedatangan manusia. Namun, beberapa burung gergasi lain seperti emu dan burung unta mempunyai sistem pertahanan yang lebih baik dan masih mampu bertahan dengan serangan pemangsa.

Mari kita tinjau 10 spesies burung tidak boleh terbang yang masih wujud atas muka bumi:

Walaupun kebanyakan spesies grebe agak berat untuk terbang, terdapat dua spesies burung ini yang tidak boleh terbang sama sekali iaitu grebe Junin dan grebe Titicaca. Kedua-dua spesies ini merupakan spesies burung yang diancam kepupusan di Amerika Selatan.

Walaupun tidak mampu terbang untuk melarikan diri daripada haiwan pemangsa, kedua-dua spesies ini merupakan pakar selam yang sangat cekap. Apa yang pelik mengenai spesies grebe ini adalah mereka suka berhias dan adakalanya memakan bulu sendiri tanpa sebab. Bulu burung grebe ini kalis air dan digunakan untung mengimbangkan badan di atas permukaan air. Walaupun pandai menyelam dan berenang, namun ancaman utama seekor grebe dewasa ialah tersangkut pada pukat ikan.

Di Kepulauan Galapagos, terdapat sejenis spesies burung flightless cormorant dinamakan corvus marinus yang berasal daripada perkataan Latin bermaksud gagak laut. Spesies ini merupakan yang terbesar antara semua spesies cormorant dan memiliki sayap kecil yang tebal.

Mereka tidak boleh terbang walaupun dilihat sering mencuba. Seperti grebe, spesies ini juga merupakan pakar selam dan banyak berada di lokasi berhampiran laut atau tasik. Para saintis berpendapat spesies ini telah berubah kerana kekurangan pemangsa di kepulauan ini membuatkan mereka jarang terbang dan setiap generasi baru juga mengalami perubahan fizikal.

Burung terbesar di Amerika Selatan ialah Greater Rhea. Nama “rhea” diambil daripada perkataan Greek yang membawa maksud sayap. Anda dapat melihat sayapnya yang besar jika ia berada dalam keadaan panik atau terancam. Burung ini biasanya berlari zig-zag sambil cuba mengangkat kedua-dua belah sayapnya.

Spesies ini suka berkeliaran di tanah lapang dan tidak seperti rhea yang lain, Greater Rhea ini lebih senang menyesuaikan diri di mana-mana kawasan sekalipun. Apa yang menarik tentang burung ini adalah caranya mengawan. Rhea jantan akan membuat sarang yang besar dan memikat banyak rhea betina untuk menghasilkan dan meninggalkan telur mereka di dalam sarang itu. Telur itu akan dijaga sepenuhnya oleh rhea jantan termasuklah melakukan tugas mengeram.

Di Australia, burung unta telah mula diternak untuk diproses menjadi makanan dan ia dapat menyesuaikan diri dengan baik di sana. Walaupun rata-rata burung unta adalah sedikit tinggi, namun secara fizikal, emu merupakan spesies burung terbesar yang menjadikan negara Australia sebagai habitat utamanya.

Burung ini tahan lasak dan mampu menahan lapar sehingga berminggu-minggu lamanya. Seperti kebanyakan burung lain, ia akan menelan batu-batu kecil untuk membantu penghadaman makanan di dalam usus. Emu gemarkan kawasan lapang yang terbuka dan Australia merupakan tempat yang sangat sesuai untuk haiwan ini hidup dan membiak. Emu yang tidak boleh terbang ini menggunakan kelajuan berlari untuk menyelamatkan diri dari pemangsa.

Burung yang memiliki fizikal unik dan menarik dengan kepala berwarna biru ini hidup di kawasan hutan tropika Papua New Guinea. Ia adalah salah satu daripada 3 spesies yang terdapat di sini. Pemilihan tempat tinggal burung kasawari ini sedikit berlainan dengan emu atau burung unta kerana ia lebih gemar tinggal di kawasan hutan semak berbanding padang rumput yang lapang.

Walaupun ia sering mengelak apabila bertembung dengan manusia atau haiwan lain, namun burung ini dilaporkan boleh menyerang manusia, anjing dan sebagainya jika rasa terancam. Sebanyak 200 kes serangan kasawari yang dilaporkan setahun. Ini berpunca daripada kurangnya informasi seperti larangan memberi makan kepada hidupan liar kerana kebanyakan kes ini berpunca daripada pemberian makanan. Apa yang penting, biarkanlah mereka hidup secara liar mencari makanan sendiri. Kita hanya perhatikan kecantikan mereka dari jauh sahaja.

Terdapat lebih 20 spesies burung rail dan kesemuanya tidak boleh terbang. Ini disebabkan mereka tinggal di pulau yang terpencil dengan jumlah pemangsa yang sedikit membuatkan mereka berevolusi kerana jarang menggunakan sayap. Burung rail di Pulau Inaccessible ini adalah burung tidak boleh terbang yang paling kecil di dunia. Seperti namanya, ia hanya boleh dijumpai di Pulau Inaccesible sahaja. Pulau yang sukar didatangi kapal atau manusia ini menjadi tempat habitat yang selamat bagi burung ini untuk jangka masa yang lama.

Ostrich atau burung unta merupakan keluarga burung yang paling besar. Ia memerlukan banyak tumbuhan dan serangga setiap hari untuk menampung tabiat pemakanan bagi tubuhnya yang besar. Ia juga merupakan burung yang terpantas berlari dan mempunyai telur yang paling besar di dalam dunia burung.

Spesies burung Afrika ini biasanya bergerak di dalam kumpulan yang kecil (seekor burung jantan biasanya mengawasi antara 5-7 ekor betina). Kini, burung unta banyak diburu kerana dagingnya yang enak serta bulu dan kulitnya boleh dijadikan pelbagai produk. Seperti spesies burung yang lain, burung unta juga boleh menyebabkan kecederaan jika ia berasa diri dan anaknya terancam oleh keadaan sekeliling.

Umum mengetahui bahawa penguin merupakan salah satu spesies burung yang tidak boleh terbang. Emperor penguin ini merupakan spesies penguin paling besar. Pelbagai kisah menarik mengenai penguin ini boleh diketahui. Antaranya ialah mereka akan berenang dan berhijrah sejauh ribuan batu apabila tiba musim mengawan.

Apabila telah mengenal pasti pasangan mengawan, penguin jantan akan setia dengan pasangan yang sama seumur hidup. Setelah menghasilkan telur, penguin betina akan menyerahkan tanggungjawab menjaga dan mengeram telur kepada pasang jantannya. Siapa sahaja yang melihat penguin yang comel ini pasti tertawan.

Burung Kakapo yang berasal dari New Zealand ini merupakan satu-satunya burung kakak tua yang tidak boleh terbang. Burung yang merupakan spesies kakak tua terbesar ini adalah haiwan nokturnal yang hanya keluar pada waktu malam. Burung ini sangat terkenal di kalangan kaum Maori di New Zealand dan banyak kisah mengenainya diceritakan dalam hikayat dongeng mereka.

Kini hanya tinggal sebanyak 150 ekor kakapo sahaja yang masih hidup dan menjadi haiwan yang dilindungi. Mereka boleh dijumpai di tiga kawasan persisiran pantai yang tiada haiwan pemangsa. Usaha untuk memelihara spesies ini sedang giat dijalankan dan para penyelidik memantau perkembangan mereka dari semasa ke semasa.

Burung Kiwi merupakan salah satu simbol kebangsaan negara New Zealand yang sangat dibanggakan. Terdapat lima spesies burung kiwi di negara ini dan kebanyakannya telah diancam masalah kepupusan. Burung kiwi dewasa tidak menghadapi masalah untuk mempertahankan diri dari pemangsa berbanding burung kiwi muda. Ada pihak yang cuba membiak dan membela kiwi kecil dan muda sebelum mereka benar-benar bersedia untuk dilepaskan ke alam kehidupan liar yang sebenar. Kiwi juga merupakan spesies burung yang menghasilkan telur terbesar jika diambil kira skala saiz badan.


10 haiwan dan makhluk yang mampu bercahaya di dalam gelap

Secara definisinya, bioluminescence atau biopendarcahaya ialah pelepasan cahaya boleh lihat yang dihasilkan oleh organisma hidup. Daripada kesemua makhluk dalam kumpulan biopendarcahaya ini, 80% daripadanya ditemui dalam laut berbanding di darat yang lebih sedikit jumlahnya. Ini disebabkan tiada tumbuhan, burung, reptilia, amfibia atau mamalia yang diketahui menghasilkan cahaya.

Di Malaysia, haiwan biopendarcahaya yang paling terkenal ialah kelip-kelip. Mari kita susuri senarai 10 makhluk "glow in the dark" yang lain pula:

Pelbagai haiwan kecil yang hidup di dalam air boleh menghasilkan cahaya, namun hanya ada satu jenis siput sahaja di darat yang tergolong sebagai biopendarcahaya iaitu siput tropika. Siput ini banyak terdapat di Malaysia, Singapura, Kemboja, Filipina dan Fiji. Penghasilan cahayanya sukar difahami dan sukar mengambil fotonya di dalam gelap.

Telurnya bagaimanapun mempunyai lapisan yang bercahaya dalam gelap. Siput quantula striata remaja dan dewasa boleh menghasilkan cahaya hanya dalam masa yang singkat. Walaupun hampir kesemua siput lain menggunakan feromon atau rembesan kimia untuk berhubung, namun spesies ini dipercayai menggunakan kelebihan biopendarcahaya mereka sebagai salah satu bentuk komunikasi.

Udang krill Antartika ini adalah salah satu rantaian makanan penting di lautan Kutub Selatan. Saintis melaporkan terdapat sebanyak 500 juta tan udang ini yang berada di perairan selatan Antartika. Apabila udang krill ini memenuhi sesuatu kawasan pada musim panas, pelbagai haiwan dari kawasan sejuk di sekitarnya akan bersedia untuk pesta makan secara besar-besaran. Ini disebabkan udang ini mempunyai kesan ekosistem kepada hampir semua haiwan di sini. Kepadatan udang ini boleh mencecah sehingga 30 ribu ekor bagi setiap meter persegi. Terlalu banyak limpahan makanan untuk burung, ikan, penguin dan pelbagai haiwan lain.

Udang krill mempunyai beberapa organ yang menghasilkan cahaya kuning kehijauan sehingga hampir 3 saat setiap kali. Beberapa saintis berpendapat krill menghasilkan cahaya bagi mengelak pemangsa dengan menyamar mengikut cahaya bulan pada waktu malam atau ais di permukaan laut. Walaupun udang ini merupakan makanan penting bagi haiwan lain, namun mereka mempunyai teknik dan helah tersendiri untuk mengelakkan diri dari diburu pemangsa.

Hanya satu sahaja spesies ulat gonggok ini yang dikenal pasti menghasilkan cahaya iaitu Genus Motyxia (terdapat 8 subspesies di bawahnya). Ia dikenali dengan nama ulat gonggok bercahaya Sierra dan didapati menghasilkan cahaya hijau kebiru-biruan terutamanya apabila diganggu.

Sesetengah dari spesies ini mengeluarkan cahaya yang agak malap namun ada juga yang begitu terang dan jelas. Spesis ulat gonggok ini hanya boleh dijumpai di hutan California sahaja. Satu fakta menarik ialah mereka tidak dapat melihat cahaya yang menarik ini disebabkan serangga ini buta. Jadi, mereka menggunakan deria lain untuk merasa dan berhubung.

Sepertimana haiwan berbisa yang lain, ia akan memberikan amaran kepada pemangsa terlebih dahulu dengan menghasilkan cahaya yang terang. Haiwan nokturnal ini yang berburu pada waktu malam juga boleh menghantar amaran yang jelas kepada tikus atau pemangsa lain.

Obor-obor kristal ini kelihatan hampir lut sinar atau transparent. Walaupun kelihatan cantik dan tenang namun haiwan ini sebenarnya adalah haiwan karnivor. Mereka makan obor-obor yang lebih kecil dan juga plankton serta beberapa haiwan kecil lain di lautan.

Obor-obor ini juga berupaya menghasilkan cahaya hijau kebiru-biruan menggunakan lebih 100 organ yang menjulur di luar payungnya itu. Ia sering dijadikan bahan uji kaji bagi penyelidikan genetik kerana protein bercahaya yang dihasilkan.

Dinoflagellate merupakan sejenis organisma hidup dengan sel tunggal dan mempunyai lebih daripada 2,000 spesies. Mereka boleh dijumpai di air tawar dan juga air masin. Walaupun haiwan ini sangat kecil, ia memberi impak yang besar kepada ekosistem kerana berupaya menghasilkan makanannya sendiri menggunakan cahaya matahari.

Sesetengah spesies ini boleh menghasilkan cahaya yang terang dan jika diganggu oleh persekitaran - seperti ombak yang dihasilkan oleh bot, ia akan menghasilkan cahaya biru terang.

Ada juga spesies dinoflagellate yang terdapat di persisiran pantai yang boleh membahayakan ekosistem. Ketika musim panas, spesies ini akan banyak berkumpul sehingga air laut kelihatan berwarna emas kemerah-merahan. Apabila ini berlaku, banyak hidupan laut lain akan menerima akibatnya. Ini disebabkan organisma kecil ini mengeluarkan neurotoksik yang boleh menyebabkan kelumpuhan otot. Manusia juga boleh dijangkiti toksin ini jika memakan ikan atau kerang yang mengandunginya dan boleh menyebabkan keracunan makanan.

Comb Jellies atau nama saintifiknya ctenophores ini adalah haiwan yang menggunakan jejari halus untuk bergerak di dalam air. Tidak seperti obor-obor, comb jellies ini tidak menyengat. Mereka juga tidak berubah bentuk apabila dewasa dan anak mereka yang masih kecil adalah versi mini yang sama seperti dewasa.

Haiwan biopendarcahaya ini adalah daripada keluarga karnivor. Apabila dia memakan obor-obor kecil yang lain misalnya, mangsa kelihatan seperti bercerai-berai di dalam perutnya yang bercahaya itu. Ia juga menggunakan cahayanya di dalam gelap untuk mengumpan mangsa.

Lautan dalam memang mempunyai banyak haiwan yang unik dan menarik. Ratusan jenis ikan boleh mengeluarkan cahaya di dalam keadaan gelap pekat untuk meniru cahaya bulan atau bintang bagi mengelak pemangsa. Namun, ada juga yang mengeluarkan cahaya untuk mengumpan dan memburu.

Salah satunya ialah Anglerfish yang kelihatan agak menggerunkan. Ikan ini tidak perlu bersusah payah untuk memburu kerana ia mempunyai sistem mengumpan yang sangat efektif. Anglerfish akan bersembunyi di celahan batu gelap sebelum menggunakan organ luarannya yang kelihatan seperti sesungut untuk mengeluarkan cahaya seperti rumpai laut yang bergerak dibawa arus. Sesungut ini hanya terletak beberapa inci sahaja dari rahangnya yang mempunyai banyak gigi tajam.

Makhluk ini sedikit berbeza kerana ia tinggal di dalam gua. Glowworms bukanlah sejenis haiwan akan tetapi merupakan larva beberapa spesies serangga yang menghasilkan biopendarcahaya. Glowworms yang paling terkenal ialah larva kelip-kelip atau firefly.

Namun glowworms yang paling menarik adalah larva serangga kecil dari keluarga Arachnocampa yang hanya boleh ditemui di New Zealand dan Australia sahaja. Ia bukan sahaja menggunakan glowworms atau larva yang bercahaya sebagai umpan, malah ia menggantungkan larva ini di bahagian atas dinding gua menggunakan bebenang sutera membuatkan suasana kelihatan begitu menarik seperti dalam filem sains fiksyen.

Terdapat banyak spesies sotong yang bercahaya dalam gelap seperti sotong Bobtail, sotong Dana yang besar dan sebagainya. Akan tetapi sotong kecil yang dipanggil sotong kelip-kelip (Watasenia scintillans) ini lebih menarik perhatian. Dengan hanya berukuran purata 3 inci panjang, ia berenang sejauh beberapa ratus meter ke dasar laut pada waktu siang dan kembali ke pesisiran pantai pada sebelah malam.

Ia mendapat nama kelip-kelip kerana mengeluarkan cahaya biru yang terang dan apabila berkumpul di pantai dengan banyak, ia kelihatan seperti suatu pertunjukan lampu. Ia mengeluarkan cahaya ini untuk berhubung sesama spesies, mengumpan mangsa atau memberi amaran kepada pemangsa. Ia juga boleh menyalakan seluruh badannya ketika mencari pasangan. Spesies sotong ini merupakan satu-satunya spesies sotong yang tidak buta warna. Menakjubkan!

Sesetengah kulat mempunyai kebolehan biopendarcahaya dan terdapat lebih 70 spesies yang telah dikenal pasti mempunyai kelebihan ini. Akan tetapi antara kulat yang paling menarik sekali ialah Saprobe Panellus Stipticus. Keadaan cahaya berwarna hijau ini dipanggil foxfire atau fairy fire apabila ia tumbuh pada kayu yang mereput.

Keadaan ini disebabkan oleh luciferin, sejenis enzim oksidatif yang terhasil dan menyebabkan kesan berlakunya biopendarcahaya ini. Walaupun biopendarcahaya pada kulat ini sudahpun dikesan sejak ratusan tahun yang lalu, namun para penyelidik sekarang masih lagi mencari jawapan yang tepat mengapa ia menghasilkan cahaya. Tekaan mereka adalah sama ada untuk menarik serangga bagi proses pendebungaan, memberi amaran kepada pemakan kulat untuk menjauhkan diri atau mungkin sebahagian proses metabolisme kulat itu sendiri.


10 rompakan paling hebat dalam sejarah

Terdapat pelbagai cara untuk memperolehi wang bagi meneruskan hidup, sama ada bekerja keras, dilahirkan kaya atau sekadar bernasib baik. Namun, ada juga yang suka memilih jalan pintas dengan mengambil hak orang lain tanpa kerelaan.

Itulah jalan yang dipilih oleh orang yang melakukan rompakan yang terhebat dalam sejarah. Ada antara mereka yang terlepas, ada yang ditangkap dan ada juga yang hanya kaya untuk sementara waktu sahaja. Kami ingin kongsikan kepada anda beberapa rompakan terhebat yang pernah terjadi:

Rompakan yang merupakan salah satu daripada kecurian hasil seni terbesar ini juga merupakan salah satu kes popular yang belum selesai. Kejadian itu berlaku di Muzium Isabella Gardner di Boston pada 18 Mac 1990. Dua lelaki berpakaian seragam polis datang dan memperdaya pengawal keselamatan yang bertugas dan kemudian mengikat mereka sebelum melarikan beberapa hasil seni bernilai jutaan dolar.

Salah satu hasil seni terkenal yang dicuri ialah hasil lukisan Rembrandt iaitu “Storm on the Sea of Galilee” dan juga potret dirinya sendiri. Hasil seni itu masih belum ditemui dan pihak muzium masih menawarkan ganjaran sebanyak $5 juta bagi sesiapa yang mempunyai maklumat sehingga ia berjaya dijumpai semula. Jumlah hasil seni yang disonglap itu dianggarkan berjumlah $500 juta.

Kisah ini membuktikan bagaimana sesuatu perancangan yang rapi juga boleh menjadi gagal. Sekumpulan lelaki yang merompak kedai permata Graff pada bulan Ogos 2009 telah membuat banyak persiapan dan rancangan rapi untuk melepaskan diri termasuklah mengupah tukang mekap profesional untuk memakai wajah prostetik.

Mereka memberikan alasan ia untuk sebuah rakaman video muzik. Setelah itu dengan bersahaja mereka masuk ke dalam kedai sambil mengacukan senjata api kepada pekerja dan membawa lari 43 barangan kemas bernilai lebih RM214 juta. Mereka juga merancang bertukar-tukar kenderaan untuk melarikan diri agar sukar dikesan polis. Namun demikian, satu kesalahan kecil telah menyebabkan rancangan mereka terus menemui kegagalan.

Ini terjadi apabila seorang daripada ahli kumpulan itu tertinggal telefon bimbit di dalam salah sebuah kenderaan menyebabkan semuanya dapat dijejaki dan diberkas. Ketua kumpulan itu, Aman Kassaye, dijatuhkan hukuman penjara 23 tahun manakala 3 rakan subahatnya dijatuhkan hukuman 16 tahun penjara setiap seorang. Walaupun begitu, sehingga kini barang kemas yang dicuri itu masih belum ditemui.

Sememangnya diketahui ramai bahawa kasino di Las Vegas adalah antara tempat yang paling sukar untuk dirompak. Akan tetapi, ada juga beberapa pihak yang begitu berani mencuba dan ada antara mereka yang berjaya termasuklah Bill Brennan, seorang lelaki biasa yang tidak disyaki oleh sesiapapun mampu melakukannya.

Dia merupakan seorang pekerja di kasino Stardust dan pada September 1992 semasa sedang bertugas, dia seperti biasa keluar untuk makan ketika waktu rehat. Namun, dia tidak lagi kembali bekerja selepas tamat waktu rehat. Pihak kasino kemudian menyedari kehilangan sejumlah cip dan wang bernilai lebih $500,000.

Ini merupakan rompakan kasino terbesar sekali dalam sejarah. Ia agak mengagumkan walaupun hanya ‘semudah’ itu. Ada khabar angin mengatakan Bill telah menghilangkan diri dengan wang itu ada juga yang mengatakan dia mati dibunuh salah seorang pengawal keselamatan kasino itu yang juga rakan subahatnya.

Pemegang Rekod Dunia Guinness dalam rompakan terbesar ialah pada tahun 2005 oleh sekumpulan perompak di Brazil. Mereka berjaya membawa lari wang tunai berjumlah R$164.755 juta (RM180 juta) dalam bentuk not 50 Real yang keseluruhannya seberat 3.5 tan.

Mereka menggunakan cara klasik untuk menjalankan rompakan ini dengan mengorek terowong di bawah tanah sejauh 78 meter untuk sampai ke bilik kebal bank.

Apa yang berlaku selepas kejadian itu lebih menggemparkan. Seorang suspek rompakan iaitu Luis Fernando Ribeiro dijumpai mati dua bulan kemudian. Beberapa suspek lagi diculik dan hilang tanpa jejak, sebahagiannya dilakukan oleh anggota polis (polis di Brazil terkenal dengan caranya yang ganas dan melampaui undang-undang).

Akhirnya, hanya R$9 juta sahaja yang berjaya ditemui semula namun desas-desus mengatakan itu adalah alasan yang direka pihak polis yang mungkin terlibat mengambil wang selebihnya.

Pada tahun 2008, satu bilik pameran barangan kemas di Milan telah dipecah masuk. Pencuri telah membina sebuah terowong bawah tanah untuk menembus masuk ke dalam kawasan pameran. Namun mereka telah tersalah langkah dalam membuat percaturan.

Perompak-perompak yang menyamar sebagai polis palsu telah memilih malam Anugerah Oscar untuk melakukan rompakan kerana beranggapan pemilik lokasi akan berada di Los Angeles untuk menghadiri majlis itu. Walau bagaimanapun, mereka tidak menjangka bahawa sebahagian besar barangan kemas yang bernilai di situ juga dibawa bersama untuk diragakan oleh para selebriti Hollywood. Salah satunya adalah gelang tangan bertahtakan 1,865 butir berlian yang dipakai oleh Tilda Swinton.

Walaupun tidak banyak barang yang tinggal untuk dirompak, mereka masih berjaya melarikan sejumlah barang kemas bernilai USD 30 juta (RM118 juta). Namun ‘kejayaan’ itu hanya untuk seketika kerana mereka berjaya ditangkap pada bulan Disember dalam tahun yang sama.

Rompakan ini pula merupakan rompakan wang paling banyak dalam sejarah Britain. Sebanyak £53,116,76 (RM284.5 juta) telah dicuri dari depot Securitas pada Februari 2006. Pegawai depot itu telah diculik semasa dalam perjalanan ke tempat kerjanya dan ditempatkan bersama ahli keluarganya yang juga diculik sebelum dibawa ke depot. Di sana, mereka diikat bersama 14 kakitangan depot yang lain.

Selepas kejadian itu, lima lelaki telah disabitkan kesalahan atas tuduhan merompak. Mereka adalah Stuart Royle, Jetmir Bucpapa, Roger Coutts, Lea Rusha dan Emir Hysenaj. Seorang lagi suspek Kayenide ‘Kane’ Patterson masih lagi bebas, kemungkinan besar bersama-sama wang rompakan.

Ini merupakan salah satu lagi kejadian rompakan yang berlaku di Boston dan dianggap “jenayah abad ini” walaupun kesemua penjenayah terlibat berjaya ditahan FBI. Para perompak telah berlatih dan merancang rompakan itu selama dua tahun sambil menunggu peluang keemasan yang tepat untuk memulakan operasi.

Akhirnya, tepat jam 6.55 petang pada 17 Januari 1950, para perompak telah masuk ke dalam bangunan Brink menggunakan kunci pendua, mengikat kakitangan yang ada dan membawa lari wang tunai USD1.2 juta(RM4.57 juta) serta USD 1.55 juta(RM6.13 juta) dalam bentuk cek. Pihak FBI menghabiskan masa enam tahun untuk menjejaki dan menangkap setiap perompak yang terlibat dan seorang daripadanya terlepas kerana telah meninggal dunia manakala lapan yang lain dipenjarakan seumur hidup.

Rompakan ini berlaku di Antwerp, Belgium pada Februari 2003 dan diketuai oleh Leonardo Notarbartolo. Mereka berjaya mencuri barangan kemas bernilai USD 100 juta (RM395.5 juta) menjadikannya sebagai rompakan berlian yang terbesar.

Notarbartolo telah merancang jenayah ini dengan terperinci dan menyewa sebuah pejabat di dalam bangunan yang sama dengan kedai berlian itu selama hampir dua tahun. Ini bagi mendapatkan kepercayaan dan akses mudah untuk masuk dan keluar dari bangunan tersebut. Namun, semua rancangan licik itu hancur lebur apabila dia tertinggal separuh sandwic yang dimakan ketika melakukan rompakan dan polis berjaya menjejakinya berdasarkan keputusan ujian DNA.

Notarbartolo dikenakan hukuman penjara setimpal. Walau bagaimanapun dia dibebaskan lebih awal dengan parol dan mendakwa ada pihak lain yang menyuruhnya melakukan rompakan tersebut.

Kebanyakan rompakan di dalam senarai ini telah menjadi inspirasi untuk dijadikan filem, namun filem terbesar dan paling popular ialah “Goodfellas” arahan Martin Scorsese. Ia berdasarkan kisah sebenar rompakan penerbangan Lufthansa pada tahun 1978. Sasaran mereka adalah peti besi mengandungi wang dolar Amerika yang terdapat di lapangan terbang JFK yang dibawa pulang dari Jerman Barat.

Rompakan ini dirancang oleh Jimmy Burke, seorang yang mempunyai kaitan dengan keluarga jenayah Lucchese. Burke dan rakan subahatnya melakukan rompakan ini dengan begitu lancar sekali dan berjaya membawa lari USD 6 juta (RM23.7 juta). Jumlah ini adalah tiga kali ganda lebih banyak daripada apa yang Burke sasarkan.

Seperti rompakan lain yang gagal, satu kesalahan kecil dilakukan apabila Parnell “Stacks” Edwards tidak membuang van yang mereka gunakan selepas rompakan sebaliknya meninggalkan van tersebut di kawasan larangan parkir. FBI tahu Edwards bersangkut-paut dengan Burke dan mula mengintip Burke namun Edwards dibunuh terlebih dahulu sebelum dia sempat memberikan keterangan.

Keadilan akhirnya terjawab apabila Burke disabitkan dengan kesalahan membunuh Richard Eaton pada tahun 1985 dan meninggal dunia pada tahun 1996 akibat barah paru-paru. Wang rompakan tidak ditemui sehingga kini.

Ramai yang mengatakan rompakan ini adalah yang terkenal sekali dalam sejarah. Ia adalah rompakan kereta api yang berlaku pada tahun 1963 di Buckinghamshire, England.

15 orang perompak telah terlibat termasuk Ronnie Biggs yang terkenal dan membawa lari wang berjumlah £2.6 juta iaitu bersamaan dengan £46 juta (RM246.2 juta) wang zaman kini.

Mereka memberi isyarat untuk kereta api itu berhenti secara mengejut sebelum masuk ke dalam gerabak dan meminta wang daripada pengawal. Seperti kesudahan kisah-kisah rompakan lain, mereka akhirnya berjaya diberkas pihak berkuasa dan dijatuhkan hukuman setimpal.


7 Negara Paling Selamat Jika Perang Dunia Ke-3 Meletus

Perang adalah cara yang paling mudah untuk menyelesaikan persengketaan yang paling tidak efektif, namun tetap berlaku kerana tiada jalan lain.

Di sebalik peperangan yang berakhir dengan sama ada dengan kemenangan atau kekalahan, kerosakan tetap akan berlaku dan yang akan menanggungnya bukan sahaja pihak ketenteraan, tetapi juga orang awam yang tidak bersalah.

Ketegangan antara Amerika Syarikat dan Korea Utara sahaja sudah membimbangkan masyarakat dunia yang memungkinkan meletusnya Perang Dunia Ketiga.

Lebih dahsyat, teknologi nuklear pasti akan menjadi senjata utama. Jika perang ini benar-benar berlaku, adakah kita di Malaysia akan terselamat, atau menjadi mangsa?

Jika ingin melarikan, ke mana yang harus kita pergi? Dan pastikah anda destinasi itu selamat? Iluminasi.com ingin berkongsi dengan anda antara 7 buah negara yang mungkin paling selamat jika Perang Dunia Ketiga berlaku.

Tuvalu adalah sebuah negera pulau yang terletak di Lautan Pasifik dan bersaiz sangat kecil shinggakan hampir tidak kelihatan dalam peta dunia. Ia merupakan tempat yang sangat selamat ketika berlakunya Perang Dunia Pertama.

Sebagai negara ke-4 paling kecil di dunia, ia juga merupakan kepulauan gunung berapi dan terdiri daripada pulau karang. Tiada satu pun negara besar yang akan membelanjakan berjuta-juta ringgit untuk menyerang negara kecil ini, kerana tiada faedah.

Tuvalu juga akan selamat daripada sebarang radiasi nuklear hasil daripada penggunaan senjata nuklear dalam perang tersebut. Ekonomi negara ini dijana melalui penangkapan ikan, pelancongan dan pengangkutan. Ia juga menerima sokongan kewangan dari negara-negara lain yang lebih besar dan berkuasa.

Chile adalah sebuah negara yang besar dan sebahagian daripada benua yang besar, namun selamat. Negara di benua Amerika Selatan ini mempunyai kawasan yang panjang dengan garis pantai yang memanjang ke Lautan Pasifik.

Chile dikelilingi oleh Andres, Gurun Atacama yang gersang dan gunung pesisir. Oleh kerana lokasinya yang dekat dengan Antartica, ia menyukarkan bagi negara-negara lain untuk menyerangnya.

Kedudukan Iceland adalah sangat jauh dari tanah besar Eropah dan United Kingdom, dan dekat dengan Kutub Utara. Negara ini mempunyai populasi yang sedikit dan jarang menjadikannya destinasi yang selamat apabila meletusnya Perand Dunia.

Semasa Perang Dunia Kedua, Iceland adalah neutral dan tidak terlibat dalam peperangan secara langsung. Negara yang mempunyai gunung, glasier dan padang lava ini sangat stabil dari segi ekonomi.

Ia bergantung kepada pelancongan, penangkapan ikan, eksport dan sumber alam semulajadi yang lain. Hari ini, ia merupakan antara negara terkaya di dunia dan anda akan mendapat segala kemudahan di sini ketika perang terjadi. Iceland kebarangkalian besar tidak akan menjadi titik serangan semasa peperangan.

Cook Islands atau Kepulauan Cook adalah koleksi pulau yang berselerak di seluruh Laut Pasifik Selatan. Negara pulai ini beroperasi bersama-sama New Zealand dan kebanyakan dasar mentadbir dibuat oleh Kepulauan Cook.

Tiada negara yang akan datang dan menyerang Kepulauan Cook, serta mengebom negara ini ketika peperangan melanda kerana kos yang sangat tinggi. Negara ini mempunyai ekonomi yang kecil dan populasi yang jarang.

Sumber utama ekonomi di Kepulauan Cook adalah pelancongan, perikanan, eksport laut dan buah-buahan. Jika perang berlaku, sumber ekonomi ini sudah cukup untuk bertahan dan selamat.

Tonga adalah sebuah negera Polinesia di Oceania yang terdiri daripada 169 buah pulau kecil. Kerajaan Tonga adalah sebuah negara berdaulat di mana hanya 36 buah pulau sahaja yang didiami. Kebanyakan daripada penduduk tinggal di Tongatapu.

Tongatapu dilindungi oleh laguna dan tebing batu kapur. Oleh kerana kawasannya yang luas di lautan, ia akan menjadi sukar untuk mengebom seluruh pulau ini, menjadikannya salah satu lokasi selamat ketika perang.

Tak ada siapa yang mahu menyerang negara ini kerana tiada keuntungan ekonomi atau politik boleh diperolehi daripada negara ini. Pertanian merupakan salah satu sumber ekonomi Tonga, jadi ia cukup untuk anda teruskan hidup di sini.

Kepulauan Fiji adalah sebuah negara kecil di Barat Daya Pasifik yang mengandungi sekumpulan 332 buah pulau, namun hanya 106 daripadanya sahaja yang didiami. Lokasinya adalah 2,000 kilometer dari New Zealand dan merupakan antara salah satu negara membangun dari segi ekonomi di Pasifik.

Negara ini jauh dari tanah besar dan benua. Faktor-faktor ini menjadikannya sebagai salah satu calon yang baik sebagai negara paling selamat jika Perang Dunia Ketiga meletus.

Ekonominya bertahan melalui sumber pelancongan, perikanan, perhutanan dan sumber mineral. Ia juga kaya dengan industri tebu. Melarikan diri ke negara yang terpencil ini akan membuatkan anda selamat, juga penuh dengan sumber makanan. Kepulauan Fiji juga sangat amat dan tidak terlibat dalam peperangan sebelum ini.

Vanuatu juga merupakan sebuah negara pulau yang terdiri daripada kira-kira 80 buah pulau merentasi jarak 1,300 kilometer. Negara pulau Pasifik ini terletak 1,750 kilometer timur dari utara Australia.

Walaupun negara ini mempunyai pengaruh terhadap Perang Dunia Kedua, namun ia masih selamat, dan perang itu tidak memberikan kesan kepada Pulau Vanuatu, sama seperti perang yang akan datang mungkin tak akan memberi kesan kepadanya.

Jika bom dijatuhkan di Australia atau di Amerika Syarikat, ia tidak akan menjejaskan negara ini kerana jaraknya yang sangat jauh, iaitu 11,000 kilometer dari AS. Ia menjadi salah satu destinasi yang selamat bagi pelarian perang.


Top 10 Kereta Paling Mahal Pernah Dijual Dalam Sejarah Dunia

Kereta adalah keperluan buat kebanyakan daripada kita. Tanpa kereta, mobiliti manusia akan sedikit terbantut. Di Malaysia, sekiranya seseorang memiliki sebuah Lamborghini Aventador, dia sudah dilihat sebagai seorang yang hartawan. Namun, jika dibandingkan dengan harga kereta-kereta dalam senarai ini, kereta sport itu hanyalah 'ikan bilis'.

Shelby Daytona Cobra Coupe adalah sejenis kereta sport yang mempunyai berat sekitar 1043 kilogram. Kereta ini mempunyai layout FR (enjin hadapan dengan 2 pintu) yang memerlukan badannya untuk berbentuk dua pintu Coupe. Dengan jarak roda 90 inci antara kedua tayar depan dan belakang, spesifikasi dimensi kereta ini memerlukan fokus yang lebih ketika usaha reka bentuk dilakukan, hasilnya adalah sangat menarik dan menakjubkan.

Turut dikenali sebagai Bugatti Royale Berline de Voyage, kereta ini adalah sebuah kereta mewah klasik dengan kelasnya yang tersendiri, mempunyai berat sekitar 3000 kilogram. Kereta Bugatti datang dalam tiga jenis bentuk badan, antaranya termasuklah coupe, cabriolet dan roadster. Dengan enjin 12763 cc, kereta ini mampu menghasilkan output sekitar 300 hp (horsepower). Dari segi kapasiti bahan bakar pula, ianya mampu menampung sekitar 12.7 liter cecair itu. Hanya sebanyak 6 buah kereta ini telah dihasilkan pada tahun 1931, dan tiga daripadanya telah dijual kepada pelanggan luar negara.

Kereta mewah Duesenberg Model J Long Wheelbase Coupe yang terkenal ini mempunyai berat sekitar 3500 kilogram, dengan kapasiti bahan bakar lebih kurang 6.9 liter. Kereta ini mampu menghasilkan kuasa kuda sekitar 320 hp. Hanya sebanyak 481 buah sahaja yang dihasilkan, di mana 36 unit daripadanya adalah daripada jenis S model, 2 daripada SSJ model, 10 unit setiap satu untuk model JN dan SJN model.

Ferrari 250 GT SWB ini adalah antara kereta sport keluaran Ferrari pada tahun 1961. Dengan kapasiti bahan bakar pada 3.0 liter dan pengeluaran kuasa kuda sekitar 276 hp, kereta ini menjadi idaman ramai pada zaman tersebut dengan reka bentuk badan yang sangat mengasyikkan. Namun, kereta ini adalah sangat terhad, kerana hanya sebanyak 55 buah sahaja yang telah dikeluarkan.

Dengan seberat 908 kilogram, Ford GT40 Gulf/Mirage Coupe hadir dalam kelas Group 4 dan Group 6 kereta sport. Kereta ini terdiri daripada 2 jenis badan berbeza, iaitu Coupe dan Roadster, dan hanya sebanyak 107 buah kereta daripada kedua jenis ini telah dihasilkan. Dari segi spesifikasi enjin, kereta sport ini terdiri daripada 4181 cc, 4737 cc, 6997 cc dan 4942 cc dengan 4 kelajuan transmisi manual. Dari segi kapasiti bahan bakar pula, ia mampu memuatkan 4.7 liter cecair, dan berupaya menghasilkan kuasa sekitar 250 kW.

Turut dikenali sebagai Mercedes Benz 540K, ianya adalah kereta yang agak sasa, dengan berat sekitar 2700 kilogram. Seperti beberapa kereta lain dalam senarai ini, Mercedes 540K mempunyai layout jenis FR. Kereta ini dilengkapi dengan kuasa enjin 5018 cc yang mampu menghasilkan 120 kW output, dan mempunyai kapasiti bahan bakar sekitar 5.018 liter serta mempunyai transmisi manual 4 kelajuan. Kereta ini juga antara yang terhad, dengan pengeluaran sebanyak 342 sahaja, dan 29 daripadanya adalah jenis kereta roadster yang istimewa.

Bugatti Royale Kellner Coupe yang mempunyai berat sekitar 3175 kilogram, adalah sejenis kereta mewah dan klasik yang sangat unik. Dengan layout FR, badannya adalah daripada jenis coupe. Mempunyai kuasa enjin 12763 cc, kereta ini mampu menghasilkan kuasa kuda antara 275 hingga 300 hp sebagai output, dengan kapasiti bahan bakar sekitar 12.7 L. Seperti 1931 Bugatti Royale Berline, kereta ini sangatlah terhad, dengan hanya pengeluaran sebanyak 6 buah, di mana 3 daripada dijual kepada pelanggan negara asing.

Ferrari Testa Rossa Prototype adalah antara kereta sport lumba paling laju pernah dihasilkan sekitar tahun 1950an. Dengan 2953 cc kuasa enjin, kereta ini berupaya menghasilkan pengeluaran kuasa kuda sekitar 296 hp. Hanya sebanyak 19 buah sahaja yang dihasilkan untuk dijualkan kepada pelanggan, dan beberapa buah lagi dihasilkan untuk kegunaan kilang sebagai kajian penambahbaikan.

Ferrari 250 GTO adalah sebuah kereta sport lumba yang bukan sahaja terkenal pada zamannya, malah sehingga ke harini ini. Dengan berat 880 kilogram, kereta ini mempunyai layout FR dengan bentuk badan seperti Berlin Etta. Ferrari 250 GTO mempunyai kapasiti bahan bakar sekitar 3.0 L Tipo dan 4.0 L V12, dengan kuasa kuda lebih kurang 300 hp. Dengan penghasilan sebanyak 36 buah sahaja, hanya 2 buah sahaja yang berjaya dijual, dan salah seorang yang pemiliknya yang bertuah adalah pelakon utama filem Captain America iaitu Chris Evan. Beliau membeli kereta tersebut pada tahun 2010, yakni 47 tahun selepas ia dihasilkan.

Bugatti Type 57 datang dalam dua varian, iaitu original Type 57 dan Lowered Type 57S. Kereta paling mahal yang pernah dijual ini mempunyai spesifikasi enjin pada 3257 cc dan mampu menghasilkan kuasa kuda sekitar 135 hp, serta mempunyai kapasiti bahan bakar sekitar 3.3 liter. Antara yang bertuah, yakni mempunyai kemampuan kewangan untuk memiliki kereta ini adalah Ralph Lauren, pemilik syarikat pakaian polo yang terkenal di dunia. Sebanyak 710 buah kereta mewah ini telah dihasilkan, namun tidak dapat dipastikan berapa buah telah berjaya dijual. Dengan harga semahal ini, sudah tentu sukar untuk menjualnya, namun buat peminat tegar yang berkemampuan, ianya bukanlah suatu masalah.